4. IBILBIDEA. ITSASADAR BAT, MUNDU BI\nItsasadar bat, mundu bi\n1. zatia_ Barakaldo. Industriaren burua\n2. zatia_ Sestao. Lantegi-hiria\n3. zatia_ Portugalete. Ertz bien bategitea\n4. zatia_ Getxo. Industrialaren luxuzko etxeak\n3 km-ko ibilbidea\n1322an, Bilbo baino 22 urte soilik fundatu zen hiribildu horretan nagusi dira Andra Mariaren Basilika (XV. mendekoa), estilo gotikokoa eta Errenazimenduaren eraginarekin, eta Salazar familiaren dorrea (XIV. mendea), biak ere kokaleku berean hirigune historikoaren goiko aldean.\nBi mende haietan Hiribilduak garapen nabarmena izan zuen, baina Bilbok itsasadarreko jarduera monopolizatu zuenean gainbehera hasi zen. XX. mendea hasteaz batera, Portugaletek bi kontzeptu uztartu zituen, beheko kotan bainuetxe-hiria (aurreko ertzean ezaugarri zena), eta goiko kotan bizitegi-dentsitate handia (lehenago bisitatu ditugun industria-udalerrien antzekoa).\nTransbordadore-zubirako bidean Galdamesko meategi-trenbidearen harlangaitzezko zama-lekuen hondar eskas batzuk ikusiko ditugu, eta zertxobait aurrerago, portuko pilotuentzako eraikina egon zen lekuan, Rialia-Industriaren Museoa , AHVren jardueraren funtsak eta testigantzak biltzen dituena.\nLa Canillako pasealekua\nIndustrializazio arotik, Portugaletek bi monumentu katalogatu gordetzen ditu. Bat, zubi famatua: bestea, Burdin Kaia, itsasadarrak hainbat mendetan nabigatzeko izandako arazoak konpondu zituena. Hori esker, itsasadarra ibilguan gora erauzitako edo manufakturatutako produktuak irteteko autobide handi bilakatu zen.\nHirigunean sartutakoan, hori eta urdin kolore deigarriz pintatutako eraikin batekin topo egingo duzu. La Canilla (17) amaiera-geltokia, Pablo Alzolak 1888an diseinatua. Bilbo-Portugalete trenbidearen amaierako geltoki gisa, 1926an trenak bere ibilbidea Santurtziraino jarraitu aurretik. Gaur egun bertan dago udalerriko turismo bulegoa.\n50 metro eskas aurrerago, ertzean oraindik irauten du transbordadore-zubiaren ordezko garraio-sistemak: alde biak lotzen dituzten motordun txalupek.\n70eko hamarkadan sistema horrekin gehienez 7 gunetan zeharkatzen zen itsasadarra Bilbo eta Santurtzi bitartean. Gaur egun, hori eta Barakaldon Desertuko dartsenan dagoena bakarrik geratzen dira.\nGainean Udaletxeko plaza dago. Atzean Bustamante Etxea (18) ikus dezakegu. Leonardo Rucabado arkitekto kantabriarrak diseinatu zuen 1910ean, modernismo katalanaren eragin argiarekin.\nPlaza beretik, Gran Hotel izenekoa dagoen izkinatik aurrera, ibaiertzeko osterak jarraitzen du, eta hala, txaleten eta luxuzko etxeen askotariko erakustaldia ikusteko aukera izango da.\nINDUSTRIA-GIZARTEAREN IKONO HANDIA: AMETSA ALA NEGOZIOA?*\nBizkaia Zubian (19) biak gauzatzen dira. Bidesaridun transbordadore zubia da, ekimen pribatuak 1887 eta 1893 bitartean asmatu, diseinatu eta eraiki zuena. Nerbioi ibaiaren itsasadarraren alde biak lotzen ditu, eta munduan tipologia hori duen lehenengoa da. Itsasadarraren alde bietan bainuetxeak zeuden, XIX. mendearen amaierako industria-burgesiarentzat eta turistentzat, eta horregatik eraiki zen zubia, itsasadarraren alde bi horiek lotzeko beharrizanak bultzatuta.\nAlberto de Palacio-k 1887an ezagutu zuen Ferdinand Arnodin kontratista. Frantsesa txundituta geratu zen Palacio-ren proiektuarekin eta berak aurretik erabilitako kable bidezko zubigintzaren teknikak jakinarazi zizkion. Horrenbestez, transbordadore den aldetik, Palacio-ren sorkaria da Bizkaia Zubia, eta esekia den aldetik Arnodin-en emaitza. Zorionez, ametsa eta negozia biak batzen ditu; horregatik da hain zuzen originala eta berritzailea.\nProiektuaren izaera berritzaileak atzera eragiten die Bilboko finantzen Olinpoan bizi diren handi-mandiei, fidagaiztasuna erakusten dute. Tarte laburreko bidaiari-garraioa ere ez zaie negozio emankorra iruditzen. Baina merkataritza eta industria munduko hamabi enpresari apalek, ordea, kemen biziz ekin zioten proiektuari. Horien artean bat nabarmendu zen, lanaren benetako enpresagizon gisara: Santos López de Letona. López de Letona-ren garrantzia bereziki azpimarratzekoa da, Euskal tradizio ekonomikoaren eredu-eredukoa delako: indianoa, Amerikan aberastutako etorkina alegia.\nEuropara dirutza oparo batekin itzulita, Zubiaren proiektuan inbertitzea erabaki zuen, industriaren aurrerabidean zeukan sinismen itsuaren erakusgarri, etorkizunari aurrea hartzeko sen berezia agertuz.\nBaltzuan diru-ekarpen handiena jartzeaz gainera, portaera bare baina zorrotza azaldu zuen, Palacio, Arnodin eta Konpainiako kideen artean piztutako kalapitak sosegatzeko. Eta ez ziren gutxi izan, ez horixe. Izan ere, Bizkaia Zubia eraikitzeko lanak poliki joan ziren, zailtasunez eta ikamikaz beterik. Hasierako proiektua ez zen konplitu, ez baldintza teknikoei dagokienez, ezta baldintza ekonomikoei eta epeei dagokienez ere.\nAski da esatea hasi, 1890ko abuztuan hasi zirela, giro ezin baikorrago batean; baina 1891n izugarri geldoa zen lanen aurrerapena, lege-arazoak, eraikitzailearen errezeloak eta bazkideen mesfidantza tarteko zirela. Halako moduz non monumentua, egin ez egin, arrisku bizian egon zen proiektua. Palacio zuzendari teknikoaren eta Arnodin kontratistaren arteko desadostasunak berehala sortu ziren. Arnodin-en gogoan enpresa-ikuspegia zegoen, eta Palacio-renean zubiak amets pertsonal bizi-bizia irudikatzen duen, etengabeko hobekuntzaz hornitua eta behin betiko planorik onartzen ez zuena.\nArgazkiak, bideoak, 3D...\nTransbordadore-zubiak munduan (gaztelaniaz)\nZubia eta ingurunea (gaztelaniaz)\nHalabeharrez, frantsesaren pragmatismoak talka egin zuen euskaldunaren neurriz gaineko irudimenarekin. Inbertitzaileek ez zuten ulertzen sortzailearen eta negoziatzailearen arteko dema hau, eta mesfidantzaz ikusten zuten nola ari ziren norgehiagoka. Gainera, atzerapenez atzerapen Administrazioak lanbaimena berritu ezik, haien aurrezkiek erreka joko zutela jakitun ziren, eta horren estuasuna areagotzen zien.\nLana hain zen berritzailea eta arkitektoaren burua gogotsua, non transbordadorea eraiki ahala aldatuz baitzihoan, eta aldatu ahala birsortu. Igarri zuen egituraren ahalak aisiarako baliabide bikainak eskaintzen zituela, adibidez Abrako hondartzetako udako giroan integratzeko.\nAlberto de Palacio-k garai hartan proposatu zituen kafetegiak eta jatetxeak, igogailuak eta goi-pasabide bat. Ameslari bat zen\nBazkideek begi onez hartu zuten ideia, baina Arnodin-ek mesfidantzaz erantzun zuen: berarentzat hasierako proiektua "eraikin arin merke bat" zen. Palacio-k eta Arnodin-ek eskuz esku jarraitu zuten aurrera, gehienetan zalantzati eta elkarri atzerapenen erantzukizuna egotziz: batak besteari fabrikazioa oso motel zihoala leporatuz, eta besteak sendaezinezko maladie des changements (aldaketa-gaixotasuna) halako bat zuela aurpegitaruz. Baina, eragozpenak eragozpen, Bizkaia Zubia eraikitzeko lanean tematuriko gizataldeak gogor eutsi zion proiektuari, Alberto de Palacio-ren fedeaz kutsaturik eta garrantzi aparteko lan bat egiten ari zirela sinestuta. Ez zuten huts egin.\nMekano erraldoia bukatzeko falta zen azken pieza 1893ko uztailaren 15ean iritsi zen bertara: "Henri David" elikatzeko ur-punpa bat zen, Orleáns-en egina. Azkar muntatu zen dena ondoko etxe baten lehenengo solairuko arkuen gaineko plataforma batean. 24an zubia prest zegoen probatzeko. Makinak dardara egin zuen, ontzitxoa mugitzen hasi zen, kableak tenkatu eta, guztiarekin ere, metalezko hezurdura handiak zurrun eutsi zion, ez gezi ez bibrazio. Zubiak funtzionatzen zuen. Gaur egun ere bai. Gainera, itsasadarra goiko korridoretik zeharkatzeko aukera ematen dizu, itsasadarraren eta haren bokalearen ikuspegi hobezinez gozatzeko.\nGeroago munduan eraiki ziren antzeko zubientzat eredua izan zen. Inguruan zubiaren datuak azaltzen dituzten panel ugari dauzka, adibidez eraikitzeko prozesua edo Espainiako Gerra Zibilaren ostean egindako konponketa. Etengabe funtzionatzen du urteko egun guztietan, 24 orduz. Gaur egun duen koloreak hematitearen, Somorrostroko zain gorriaren kolorean hartzen du inspirazioa.\nBURDIN KAIA: BIZKAIAREN GARAPENA BULTZATU ZUEN OBRA\nOrain, besterik gabe zubiaren ondotik igaroko gara ibilaldi honetako beste bitxi handira, Burdin Kaira (21) heltzeko. XIX. mendearen amaierako eta XX.aren hasierako burgesen etxe handiez gain, ibilbidean erloju batekin topo egingo duzu. Benetan, mareen neurgailua (20) da, eta Burdin Kaia inauguratu baino soilik bi urte lehenago instalatu zuten. Obra horren funtsa, gaur egun imajinatu behar den egitate batean bilatu behar da. Kaia pasealekutik abiatzen den lekuaren parean, Portugaleteko hondartza zegoen; hain zuzen ere, muinoaren gainean sekulako etxeak ikusi ahal dira, gaur egun hotelak eta udalaren zerbitzuak barnean hartzen dituztenak.\nHondartza hori hareazko barra batek lotzen zuen aurreko itsasertzarekin. Historian, barra horrek oso zail bihurtzen zuen itsasadarraren nabigagarritasuna; Portugaleteko barra beldurgarria -naufragoen eskola izenaz ere ezagutzen zena- hareazko banku mugikorrez osatuta zegoen. Banku horiek aldian-aldian nabigatzeko trabak jartzen zituzten, eta itsasbehera zegoenean nabigazioa eragotzi ere egiten zuten (soil-soilik 1 m-ko sarkurarekin).\nMendetan hainbat aldiz dragatu eta garbitu ondoren ere, Bilboko itsasadarrerako funtsezko sarbide hori ezin izan zen erabat libre utzi burdinaren merkataritzarako sarkura nahikoa zuten itsasontzientzat. Horrek azaltzen du zergatik dauden hainbeste zama-leku itsasora begira, babesik gabe, gaur egungo portuaren kanpoaldetik ondoko Kantabriako probintzian sartzeraino.\nHalako batean, 1877an Evaristo de Churruca Portuko Obren Batzordeko zuzendari izendatu zuten. Garai hartan itsaso zabala aurrean zeukan azpiegitura hura eraikitzeko ez zeukan denbora edo diru gehiegi. Beraz, burdinazko kai bat eraikitzea erabaki zuen, hari-piloteen gainean zimendatuta. Geroago, amaierako berrehun metroetan hori aldatzea erabaki zuen eta fabrikako obrazko dike tradizionala eraiki zuen, hasierako zazpiehun metroetan baino zabalera eta altuera handiagoarekin. Kaiaren diseinuaren ondorioz lehendik zeuden korronteak aldatu ziren eta korronte horiexek aprobetxatu zituen, dragarik onenaren lana egin zezaten.\n1887an amaitu zen obra, eta eraikuntza horrekin behin betiko konpondu egin zen Bilboko portuaren nabigagarritasunaren arazoa, laurogei metroko zabalera eta itsasbeheran gutxienez 4,58 m-ko sakonera zeukan igarobidea sortu baitzen. Hala, Europako ingeniaritza zibilaren arloan Churrucaren balioa aintzatetsi zuten. Obra horrek ezin hobeto azaltzen du "ingeniaria" hitzaren oinarri etimologikoan "ingenioa" terminoa dagoela.\nAtzera itzuliko gara, Bizkaia Zubia hartzeko eta aurreko ertzera igarotzeko.\nPortugalete: udako oporraldirako tokia


Balio-kateak: identifikazioa, tailerren antolaketa, profilak.\nHasiera \_ Balio-kateak\nBehin hiru lurraldeetan komunak diren espezializazio eremuak identifikatuta, eremu bakoitzerako balio-kateen eraikuntzan aurrera egitea eta «stakeholder» (parte-hartzaileak) eta sektoreko bateratasunak identifikatzea da proiektuko ekintza honen asmoa.\nBalio-kateak diseinatzeko, bazkide bakoitzak bere lurraldean hautatutako eremuko balio-katea aztertuko du. Lurraldeko balio-kate bakoitza eta haren maila indartsuak eta defizitarioak aztertuta, eta trakzio-enpresak eta ezkutuko txapeldunak mapan kokatuta, espazio hori Euroeskualdeko zein enpresek bete dezaketen eta Euroeskualdeko eremuan zer jarduera (salerosketa edota zerbitzua ematea) birkoka ditzaketen identifikatu ahal izango da. Era berean, dauden hutsuneak betetzeko beharrezkoak diren berrikuntza eta ezagutza beharrak identifikatuko dira.\nEnpresa berritzaileak identifikatzea\nEkintza honen ardatza sektore estrategiko bakoitzerako balio-kateen defizit-mailak bete ditzaketen enpresak identifikatzea da. Horretarako, balio-kateek zein ekoizpen, erosketa/salmenta eta zerbitzu-prestazioko jarduerek ez dituzten gaitasunak bereiztea izango da ahaleginen helburua, horiek birkokatu, osatu eta hautatutako balio-kateak indartu ahal izateko.\nEnpresa interesdunekin tailerrak eta elkarrizketak antolatzea\nEkintza honen asmoa identifikatutako balio-kateekin lotutako sinergiak sortzea da, enpresa, start-up, ETE, unibertsitate, teknologia-zentro eta klusterren artean. Elkarrekin jardun eta lankidetzan aritzea da helburu nagusia, aztertutako lau eremuetako balio-kateak eta mugaz gaindiko ekonomia indartu ditzaketen eta proiektuaren lurraldeetatik kanpo dauden jarduerak birkokatzeko.\nKontratatzeko zein start-up berriak sortzeko potentziala duten profilak definitzea\nBalio-kateak eratzeko eta lurraldeetatik kanpo zeuden jarduera jakin batzuk birkokatzeko lanean, jarduerak eta proiektuak garatzeko beharrezkoak diren enplegu-profilak detektatuko dira. Horretarako, profil profesionalak diseinatuko dira, epe labur edo ertainean egon daitezkeen enpresa-beharrak asetzeko. Profil eta eskaintza posible horiek ohiko plataformen bidez zabalduko dira (adib.: Enplegua-info.eu).\nSektore estrategiko bakoitzeko balio-kateen maila defizitarioak ase ditzaketen enpresak identifikatzea helburu duen ekintza.\nTailerrak, elkarrizketak eta profilak\nEnpresa interesdunekin tailerrak eta elkarrizketak antolatzea + Kontratatzeko zein start-up berriak sortzeko potentziala duten profilak definitzea.


Dimako Amaia Aldayk jantzi dau Emakume Master Cupeko txapela\nErraz nagusitu jakon Amaia Alday Oihana Orbegozori Emakume Master Cupeko lau t'erdiko finalean, 8-22 irabazita. Finala, abenduaren 9an jokatu zan, Azkoitiko Gurea pelotalekuan. Alday Promozino mailako txapelduna izan zan eta Lehen mailakoa Patri Espinar. Txapelketea irabazita, datorren urtean lehen mailan jokatuko dau dimoztarrak.\nAmaia Aldayk 18 urte baino ez dituan arren, maila handia erakutsi dau Master Cup Txapelketa guztian zehar. Finalean, hasikeratik aurreratu zan markagailuan Alday. Oihana Orbegozok baino askoz gehiago gozatu eban pelotea eta dimoztarraren aurkariak 8 tanto baino ezin izan ebazan egin.\nAlday Arratia Futbol Taldeko jokalaria be bada. Denporaldi honetan, Arratia Euskal Ligan dago, igoera postuan, liderra da-eta.\nLehenengo aldia izan da Emakume Master Cup Txapelketea jokatu dozuna eta irabazi.\nBai. Promozino mailan apuntau nintzan probetako. Hasikerako partiduak uste baino errazagoak izan ziran. Oso erraz irabazi nebazan. Aurrera egin ahala, urduritasuna handitzen joan zan eta gogorragoak ziran partiduak. Ez neban espero lehenengo urtean finalera heltzea eta oindino gitxiago irabaztea. Baina finala be espero baino errazago irabazi neban. Orbegozok presino handia eukan etxetik hur jokatzen ebalako. Polita izan da txapelketea.\nNoz eta non hasi zinan pelotan?\nDimako Txumuluxueta Pelota Eskolan hasi nintzan. Txikitan lagunakaz frontoian jokatzen neban eta pelota eskolan hasi eta urtebete egon nintzan. Oso gustura nengoan baina Arratiak neska taldea egingo ebala eta futbolean apuntau nintzan. Baina lehenengo urtetik Imanol Agirre hasi jatan esku pelotara bueltetako esaten. Eta bueltau nintzan barriz eta Emakume Master Cup Txapelketea jokatu dot. Eta irabazi.\nTxapelketa honek argi itxi dau, uste baino neska gehiagok jokatuten dabela esku pelotan. Ikusiezin ziran baina argitara atera ditu.\nHasi nintzanean hiruzpalau neska izaten ginan txapelketetan, eta harritu egin nau txapelketa honetan hainbeste egoteak, 96 guztira kategoria bietan. Ez neban espero hainbeste izango ginanik, eta gainera uste dot gero eta gehiago izango garala.\nArratia Futbol Taldeko jokalaria be bazara. Noztik?\nOin dala lau edo bost urte. Txikitan be egon nintzan eta urte batzuk taldean jokatu barik barriz bueltau nintzan oin dala bost urte inguru.\nLiderra da Arratia Euskal Ligan eta Bigarren Mailara igoteko aukerak baditu.\nBai, 2016-2017 denporaldian, Bigarren Mailan jokatu genduan. Bajatu egin ginan, baina oin lehenengo postuan gagoz eta burrukan barriro igoteko.\nAukeratzekotan zein aukeratuko zeunke futbola ala pelotea? Ze hain maila altuetan biak mantenidutea gatxa izango da.\nEz dakit zein aukeratuko neuken. Biak gustetan jataz. Futbolean urte gehiago daroadaz eta taldean jokatzea politagoa da. Biak batera egiterik dodan bitartean, bietan jokatuko dot.\nZenbat entrenau izan dozu kirol bakotxean?\nFutbolean hiru entrenamentu gehi partidua izaten dodaz astean, eta eskupelotan oin arte astean bi izan dira.\nDatorren urtera begira zeintzuk dira zure planak?\nHasteko futbolean jarraitutea eta espero dot mailaz igotzea eta eskupelotan oin lehen mailan jokatu behar dot lau t'erdian. Maila horretan partidu kopurua txikiagoa da, jokalari gitxiago dagozalako, baina exigentzia askoz altuagoa izango da. Gehiago entrenau beharko dot seguruenik.


Ozono geruza eta negutegi efektua (01/09/2000)\nZientzialariek diotenez gure planetak klima aldaketa garrantzitsuak izan ditu milurtekoetan zehar eta baita denbora laburragoan ere, eta azken hamarkada hauetako aldaketak oso deigarriak direla diote, biziki azkarrak izan baitira . Leer\nNaturari argazkiak ateratzea (01/07/2000)\nArgazkilariek uda garaia aprobetxatzen dute natura argazkietan harrapatzeko . Leer\nBizikletaz ibiltzea (01/06/2000)\nBizikletan ibiltzea edo txirrindularitza oso kirol herrikoia da, baina baita garraio bide osasungarri eta atsegina ere, . Leer\nNaturan orientatzeko gaitasuna (01/06/2000)\nUda oso garai egokia da oinez ibili eta mendira irteteko . Leer\nZuhaitzak, zaindu beharreko altxorra (01/05/2000)\nWWF/Adena elkarteak ikerketa garrantzitsu bat abiarazi du berriki estatu mailako basorik onenak eta babes gutxien dutenak zeintzuk diren jakiteko . Leer\nIkuzkailurako garbikariak (01/04/2000)\nEuropako kontsumitzaileen elkarteek eta garbikarien industriak bat egin dute Europako Batzordeak arropa garbitzeko garbikarien erabilera zentzuzkoagoa egin eta ingurugiroarekin errespetu handiagoz jokatzearen alde eman duen gomendioarekin. Leer\nMarea beltza (01/03/2000)\nAzken hilabeteotan, albistegietako protagonista bihurtzen ari zaigu tamalez itsasoa, gero eta kutsadura kezkagarriagoa jasaten duelako . Leer\nEraikinak, batzuetan, osasun gutxikoak (01/02/2000)\nIa ezagutzen ez den kutsadura . Leer\nBioerregai likidoak (01/01/2000)\nKlima aldaketa guztiok ezagutzen dugun gertaera da. Herrialde industrializatu nagusietako gobernuek kontzientzia hartu dute eta, gehiago edo gutxiago, gas emisioak gutxitzeko konpromisoa hartu dute, datozen urteetan planetaren berotze orokorra eta negutegi efektua eragin dezaketelako . Leer\nEguberri berdea (01/12/1999)\nGure hirietako kale argitsuak zuhaitza, olentzero, ekialdeko izar eta abarrak irudikatzen dituzten bonbilaz beterik ikusteak... Eguberriak badatozela adierazten digu . Leer\nLurraren berotze orokorra (01/11/1999)\nNegutegi efektuaren eraginpean . Leer\nMassanu Tanaka, Japoniako Ingurugiro Zuzendaria (01/11/1999)\nMassanu Tanakak, Japoniako Ingurugiro Zuzendariak eta arlo horretako mundu mailako aditu ezagunak, bere esperientzia azaldu dio CONSUMER aldizkariari Lurraren kontserbaziorako garrantzi handiko zenbait gairi buruz: hondakinen berreskurapena, birziklatzea eta teknologia garbiak. Leer\nPerretxikoak: Udazkeneko fruiturik preziatuena (01/10/1999)\nUrtero, eta batez ere udazkenean eta udaberrian, perretxikozaleen bisita izaten dute gure mendi eta zelaiek. Leer\nUra: Etorkizun gardenagorantz (01/10/1999)\nGizakiak betidanik eman izan dio urari garrantzi handia; horrela, materiaren sorrerari buruzko lehen teorien arabera, gorputzen sorrerarako elementu funtsezkoetakoa da, sua, lurra eta airearekin batera. Leer\nEguzkitiko energia (01/09/1999)\nOraindik, hastapenetan . Leer\nNekazaritza ekologikoa (01/05/1999)\nNatura errespetatzen duten elikagaiak . Leer\nPoluzio akustikoa (01/04/1999)\nOsasunaren Mundu Erakundeak (OME), 1972 urtean poluzio akustiko motatzat katalogatu zuen zarata. Leer


Zuriñe Frutosek eta Iñaki Isasik irabazi dute Aiarako Mendi Duatloia - Aiara - Aiaraldea.eus\nZuriñe Frutosek eta Iñaki Isasik irabazi dute Aiarako Mendi Duatloia\nIzar Mendiguren Cosgaya 2019-05-05 16:05\nBanaka 48 partaide lehiatu dira, eta erreleboka 25 bikote. Binakako kategorian Iñaki Carro eta Sergio Markina izan dira nagusi.\nGaur goizean izan da Aiarako laugarren mendi duatloia. Eguraldia lagun, makina bat kirolari eta herritar hurbildu dira Arespalditzako kirol ekimenera. Haurrek hasi dute proba (2009-2012 artean jaiotakoek) eta euren ostean egin dute lasterka 2006-2008 bitartekoek. Adinaren arabera egokitu dute zirkuituaren luzeera, eta 20tik gora lagun batu dira jarduerara txanda bakoitzean.\n11:00etan atera dira helduak irteera gunetik. Antolatzaileen esanetan, orotara 48 dortsal banatu dituzte banakako kategorian; eta 25, aldiz, binakakoan.\nEmakumezkoen artean Zuriñe Frutos izan da bizkorrena, eta gizonezkoen modalitatean Iñaki Isasi. Erreleboka, berriz, Iñaki Carro eta Sergio Markina gailendu dira.\nBigarren postuak Bakarne Almazan, Mikel Loizaga eta Iñaki Zendoia-Pedro Urkijo bikotearentzat izan dira. Hirugarren sariak, ostera, ondorengoek jaso dituzte: Maite Aldazabalek, Iosu Isasik eta Alberto Talledo-Joseba Garcia bikoteak.\nDuatloia osatzen azkarrena Iñaki Isasi Flores izan da, 1:08:10 segundoko markarekin. Bi minutu eta 20 segunduko aldea atera dio Mikel Loizaga bigarren sailkatuari. Alabaina, errelebokako bikote garaileak (Iñaki Carro eta Sergio Markinak osatutakoak) 52 segunduko abantaila lortu du Isasirekiko, 1:07:16 segundutan bukatu baitu proba. Emakumeen artean Zuriñe Frutos izan da lasterren bukatu duena zirkuitua (01:32:47). Bigarren neskak (Bakarne Almazanek) baino 15 minutu gutxiago behar izan ditu artziniegarrak proba bukatzeko.\nArgazkiak: Txabi Alvarado Bañares


2019ko Ibarrako jaietako diseinu lehiaketa - Albisteak - Ibarra\n2019ko Ibarrako jaietako diseinu lehiaketa\nLanak aurkezteko epea 2019ko ekainaren 14an amaituko da, eguerdiko 13:00etan\nIbarrako Udalak beste urte batez, 2019ko Ibarrako jaietako esku-programaren azala eta kartela aukeratzeko lehiaketa antolatu du. Ondoren zehazten ditugu lehiaketa arautuko duten oinarriak.\n1.- Parte-hartzaileak. Lanak aurkeztu ahal izango dituzte 16 urtetik gorako pertsona guztiek. Parte-hartzaile bakoitzak gehienez bi lan aurkeztu ahal izango ditu.\n2.- Gaia eta testua. Ibarrako jaiak 2019 izango da lan guztietan, ongi nabarmendurik, azalduko den testua. Ibarrako jaiekin zerikusia duen ezaugarriren bat edota irudiren bat jaso eta adierazi beharko da. Generoaren irudikapenean erabilitako irudiek oreka bilatuko dute, rol eta estereotipo tradizionalak azpimarratu gabe, eta sexu, arraza, adin, kultura edo sexu-aukeren arloan diferentzien tratamendu gutxiesgarria ekidinez.\n3.-Tamaina. Esku-programaren azalak 21x21 zentimetroko neurria izango du. Diseinua neurri horietan edo neurri horien proportzioan aurkeztu beharko da.\n4.- Kolorea eta teknika. Aukerakoa izango da. Aukeratutako teknika edozein delarik ere, diseinua paperean edo euskarri gogor batean aurkeztu beharko da 21x21 Zm-ko tamainan edo horien proportzioan. Horretaz gain, formatu digitalean ere aurkeztu beharko da (JPG formatuan eta gutxienez 300 ppp-ko erresoluzioa izan beharko du).\n5.- Lan originalak. Aurkezten diren lanak originalak eta beste inon ez aurkeztutakoak izan behar dute.\n6.- Aurkezteko epea: 2019ko ekainaren 14a eguerdiko 13:00ak baino lehen.\n8.- Identifikazioa. Aurkezten den lanarekin batera, eta kartazal itxi baten barnean, egilearen datuak sartuko dira (Izen-abizenak, helbidea, NAN zenbakia, adina eta telefonoa). Kartazalaren kanpoaldean eta aurkezten den lanaren atzealdean goitizena idatziko da.\n11.- Epaimahaia. Epaimahaia 5 pertsonak osatuko dute. Bere erabakia apelaezina izango da.\n12.- Erakusketa. Lehiaketara aurkeztutako lanak Udalak jendaurrean erakutsi ahal izango ditu. Espazio eta egutegi kontua dela eta, Epaimahaia izango da zeintzuk jarriko diren erabakiko duena, beti ere, kalitate artistikoa kontuan hartuta.\n13.- Lanak noiz jaso. Saririk irabazi ez duten originalak aurkeztu ziren lekuan bertan jaso ahal izango dira 2019ko uztailaren 8tik 15era bitartean, 10:00etatik 13:00etara. Epe horretan jaso ez direnekin Udalak erabakiko du zer egin.\n14.- Saritutako lanaren jabetza. Saritutako lana Ibarrako Udalaren jabetzapean geratuko da eta nahi hainbat erreprodukzio egiteko eskubidea izango du. Erreprodukzio horiek egoki deritzon publizitate lanetan erabiltzeko ahalmena izango du Udalak eta kasu horietan autoreek ez dute inolako erreklamaziorik egiteko eskubiderik izango, eta jadanik eskuratutako sariaren zenbatekoaz gain beste diru-kopururik ere ezingo dute jaso.\n15.- Kalteak. Ibarrako Udalak ez du bere gain hartzen lehiaketara aurkeztutako lanei gerta dakiekeen edonolako kalteren erantzukizuna.\n16.- Oinarriak onartzea. Lehiaketan parte hartzeak oinarri hauek erabat onartzea dakar berarekin.\n17.- Interpretazioa. Oinarrietatik eratortzen diren zalantza eta desadostasunetan Ibarrako Udalak interpretatzeko ahalmena izango du. Kultura Batzordea izango da lehiaketa honetan sor daitezkeen zalantza eta desadostasunak ebatziko dituen organo eskuduna.


Chechu Rodriguez berriro aurkeztuko da Nafarroako CCOOko idazkari nagusia izateko\nEgungo idazkari nagusiak CCOOren lidergo-posizioa sendotzeko, langileentzako erabilgarria izateko eta lehentasunezko eragile instituzionala izaten jarraitzeko asmoa du.\nNafarroako CCOOren Kongresua ekainaren 18an egingo da, eta 93 ordezkari daude deituta.\nChechu Rodriguezek (Tutera, 1959) berriro aurkeztuko da Nafarroako CCOOko idazkari nagusia izateko ekainaren 18an egingo den Nafarroako CCOOko Kongresuan.\nEgungo idazkari nagusia Volkswagen Nafarroako langilea izan da, eta bere kargua berretsi nahi du, CCOOren lidergoa sendotzeko, langileriarentzat baliagarria izateko eta lehentasunezko eragile instituzionala izaten jarraitzeko.\nRodríguez agertokian aurkeztu zen, eta CCOO lehen aldiz izan zen lehen indar sindikala 40 urtean, 1.540 ordezkarirekin.\nRodriguezen ustez, "Lehen aldiz 40 urtean, Nafarroako lehen indar sindikala gara, eta hori arrazoi askorengatik gertatu da; CCOOk krisi-egoeretara hobeto egokitzen jakin du, Nafarroako gizartean gertatu diren aldaketa sozialak irakurtzeko gai izan gara eta, batez ere, ordezkatzen dugun langileen beharrei modu erabilgarri eta egokian erantzuten diegu".\nZentzu horretan, Chechu Rodriguezen ustez, "Gaur egun Nafarroak erakunde sindikal indartsu, transbertsal eta teknikoki prestatua behar du, akordioen erantzukizuna mobilizazioaren presioarekin uztartzea ageriko beharra da gaur egun, osasunean, ekonomian eta langileen bizitzan eragiten ari den pandemia baten aurrean".\nNafarroako CCOOko egungo idazkari nagusiak azpimarratu duenez, "aurreko krisian gertatu zen bezala, aberastasunaren kontzentrazioak gora egin du. Hori da, hain zuzen ere, paradoxa liberala; unerik txarrenetan, aberastasun handiagoa esku gutxiagorentzat. Horregatik, Estatuak, ahal dituen tresna guztiekin, aberastasunaren banaketa indartu behar du; fiskalitatea, hitzarmen kolektiboak, zerbitzu publikoen indartzea eta gizarteratze-errentak dira aberastasuna bidezko eta bidezko moduan banatzeko funtsezko lau alderdiak, eta horretan ahaleginduko gara datozen urteetan. "\nGainera, foru paradoxa deitu duena kritikatu nahi izan du Chechu Rodriguezek: "Langabezia gutxien duen erkidegoa gara, baina, aldi berean, Espainiako partzialtasun, genero arrakala eta ezbehar-tasa handienak dituena, eta beharrezkoa da Nafarroako lan merkatuaren kontu horiek zuzentzea, gaur egun sinatzen diren kontratuen % 40a 7 egunerako edo gutxiagorako dira".\nHori dela eta, Rodriguezek enpresaburuei eskatu die enpleguaren kalitatea hobetzen inbertitzeko, eta lan-istripuen, kontratazio irregularren eta enpresako genero-desberdintasunen aurkako borrokan parte hartzeko.\nNafarroako CCOOko idazkari nagusiak Nafarroako Gobernuari eskatu dio balioan jar ditzala elkarrizketa soziala eta dauden deliberazio- eta erabaki-guneak; izan ere, "Pandemian zehar, baina baita ekonomia hobetzen ari den uneetan ere, garatzen diren enplegu-politikak modu eraginkorragoan orientatzeko balio dute, eta, ondorioz, LGSren igoerak, Bizi Gutxieneko Diru-sarrera edo ERTEak, bermatutako errentarekin batera, langile askoren euskarri izan diren eta langile asko bateratzeko edo langile gutxitsuak izan diren laguntzek.\nAzkenik, Cechu Rodriguezek CCOO ordezkatzen duten 1.540 pertsona baino gehiagori eta afiliatutako 15.000 laguni enpleguaren kalitatearen eta lan eta gizarte hobekuntzen alde borrokatzen jarraitzeko deia egin die.


Udaberriko Uzta: Olatz Salvadorren eta marmeladaren gozoa\nEkainaren 15ean Olatz Salvadorren kontzertua izan zen Beltzitina baserrian, Anuzitan (Araban). EkimenaEHKO, laborarien kolektiboak, iametzak eta ARGIAk garatu dute elkarlanean. Baserriko Uztaren helburua herritarrek etxaldeak bertatik bertara ezagutzea da, baserritarren lanak eta produktuak nola lantzen diren ezagutuz.\nAñanako koadrilan da Anuzita, Euskal Herriko erdigunetik ez oso gertu, egia esan. Baina ez da aitzakia izan egun ederra igarotzeko intentzioarekin herrialde guztietatik 60 lagun bertaratzeko. 10:30etarako zen hitzordua, baina ordu erdi lehenago jada iritsi dira adin guztietako lehen bisitariak.\nBerandu baino lehen hasi dira bisitarekin Amparo eta Xabier, Beltzitina etxaldeko nagusiak. Bi talde antolatu dituzte, euskaraz bata, gazteleraz bestea, eta inguruan dituzten fruta-arbolak erakusteari ekin diote. Hogei fruta ezberdin dituzte txukun antolaturik: udareak, mahatsak, sagarrak... denak ez dira, noski, garai berean ateratzen, eta horri esker ia urte osoan dute garaiko marmelada.\nDuela bost urte inguru etorri zen bikotea Anuzitara, Amparok fabrikan lan egiteagatik zituen gaixotasunak sendatze aldera. Agroekeologian topatu zuten sendabidea, eta gutxika hasi ziren marmeladekin esperimentuan, senide eta lagunei oparitzen hasieran, eta ekoizpena handituz urtez urte.\nUdaberriko Uzta, uda giroa izan dugu eta 12:00etarako hamaiketakoa prestatu dute. Gazta mota ezberdinak marmeladekin nahastu ditugu, eta azalpen interesgarrien artean dastatu ditugu gutiziak. Galleta marroi ilun batzuk piztu dute kuriositatea, eta azalpen bateratua jaso dugu: ezkurrez eginikoak dira! Harridura handitu du bertaratutakoen artean, eta den-denak amaitu egin dira.\nSabela elikatu ostean, belarriei gozamena emateko prestatu dira Olatz Salvador eta bere anaia Jagoba Salvador. Iaz Zintzilik diskoa kaleratu zuenetik han hemen ari da diskoa aurkezten, taldean, banaka edo gaurkoan bezala, biko formatuan. Jagobak gitarra elektrikoarekin konponketa ederrak egin dizkio, jada ederrak diren kantuei. Sampler baten laguntzaz erritmoa gehitu egin diote kantuei. Eta ze giro atsegina. Batzuk sekula entzun gabe artistak, eta besteak letra guztiak abestuz ordu beteko emanaldi goxo eta kitzikagarria eskaini digu bikoteak.\nEta berriz ere sabela betetzera. Inguruko ekoizle agroekologikoekin osatutako menua eskaini digute, entsalada freskoa eta pasta haragi eta shitakearekin. Postrea jogurta, nola ez, marmeladarekin, eta kafea. EHKolektiboko kideak pozik ari dira batarekin zein bestearekin tertulian.\nEgun ederra igarota, baserri mundua eta ekoizpen agroekologikoa zabaltzea lortu dute beste behin ere. Hurrengo aukera ez galdu: abuztuaren 31an Eñaut Elorrieta izango da Pagolan (Zuberoa).\nKanal hauetan artxibatua: Kultura | Ingurumena | Kontzertuak | Araba


Alkatia eta pregonerua" - - Goiena.eus\nAlkatia eta pregonerua"\nIxidor Solupe 2013-06-29 02:00\n[Gure kolaboratzaile Ixidor Solupek bidali digu ipuin hau...\n... eta egokia iruditu zaigu gutunen atalean sartzea. Bukaeran duzue egilea]\nLehenengo pasartea (I): Sonatua zan inguru guzian Mendiondoko alkatearen ostatua; bera zan herrikoetxe edo kontzejua, alondeia, ikastetxea, kartzela, ardantegia, bizartegia, gauza guziak saltzen ziran denda, eta Urteberri egunetik aurrera baita ere korreoko aministrazioa; hitz batean, gauza guzien tegia, edo gaurko eguneko erdalzaleak esango luketen bezela, zentralizazioa. Beragatik zan ere oso sonatua Mendiondoko alkatea, beste akatsik gabea, baizik erdalzaletxoa izatea; baino bat edo bat erdalzalea izatea ere ondo zan herrian, zer gerta ere.\nBigarren pasartea (II):\n-Anton: orra orain enpleo ona; eta ikusiko degu nola portatzen zeran.\n-Alkate jauna, egon bedi ardura gabe; nik ondratuko det beori nere enpleo berrian.\n-Gaur pregonatu behar dezu nola nere etxean jarri degun buzoia.\n-Zer da putz-ohia? Orain atera dan ohe berriren bat?\n-Ez, gizona, ez: korreoko kartak botatzeko lekua; ara, begira ezazu gure atera.\n-A! ondo da, jauna; eta nola nahi du? Erderaz ala euskeraz pregonatzia?\n-Hobeko dezu bietara egitea, esamesarik izan ez dedin, zu eta ni baino beste erdaldunik ez badago ere herrian. Lehenengo egingo dezu erderaz bigarren euskeraz eta hirugarrenean nahi dezun bezela.\nHirugarren pasartea (III):\nBadijoa pregoia jotzera. Pozik bera eta pozik herriko jente guzia, batez ere alkatea, gauza berri bezela, pregoia aditzeko. Pozaren pozaz ahaztu zitzaion Antoni laister, nekez ikasitako izen buzoiarena; baina horregatik etzan makaldu; bada arrada luzea atabalean jota, herri guzia inguratu zanean, deadar egin zuen:\n-Abiso al plúuubiko. En la postdata (posada) de Siñor Alkalde está… está…karta-bujero.\n-Ez; ez uan hori horrela, esan zuan alkateak, baino nahikoa dek lehenengorako.\nGainerakoak, nola erderarik etzekiten, han gelditu ziran aho zabalik, beste munduko gauzaren bat esan balu bezela. Anton berriz pabo-erriala baino arroago gelditu zan.\nAditu dezagun orain bigarren pregoia:\n-Nere herritar maiteak: gaurtik aurrera korreoko kartak botako dituzute… alkate… jaunaren… zuloan.\nHemen jendeak barre askotxo egin zuen, eta alkatea berriz betozkodun jarri zan. Gainera alkatearen ondoan zegoan atso batek bota zion honi, pregoia aditzean, jaka-poltsiko edo sakelera eskutitz edo karta bat sillu ta guzikoa eta honek gehitu zituen jendearen barreak, baino baita ere alkatearen betozkoa.\n-Baino zer gertatzen da? zioan Antonek bere buruari. Badakit, esan zuen; alkatearen etxeak bi ate ditu, bat aurrean Eliz-kalera begira, eta bestea atzean enparantza edo plaza-txikira begira, eta karta-zuloa atzeko atean dago; bai, atzekoan, atzekoan; etzat ahaztuko, ez; atzekoan, atzekoan eta beti aaatzekoooaaan.\nAditu dezagun orain azkeneko pregoia:\n-Nere jendeak: gaurtik aurrera botako dituzute korreo-ko kartak… Alk…atearen… atzeko… zuloan.\nAsi ziran txaloka guziak eta Antonek uste izan zuen lehen egindako okerra ondoegi ere zuzendu zuela. "Or, or! Ler egin arte" esaten zion bere buruari txalo-jotzaileakgatik. Gauzak honela esaten dira: argi eta garbi.\nLaugarren pasartea (IV):\nAgauste pavor con presentarse en mi delante en mañana domeka goiz en las diez, para dar algún sastipasion á mi ondra que está abajao en los tres prebones.\nA Dios; guarduste muchos años=Mendiondo á uno de Enero de 1.000. 8 sientos 90 y siete=Alkalde=Simon Bapoeta=Siñor Don Anton Zorozkarro=Prebonero.\nBosgarren pasartea (V):\nBigaramonean han zeuden bildurik herriko zortzi gizon (juradua) eta alkatea, beren aurrez-aurre Anton, aulki batean jarrita, zutela.\n-Anton: zergatik etzenduen esan buzoiaren izena pregoia jotzean? Ahaztu egin zitzaizun?\n-Ahaztu neri, alkate jauna? Ez, ez; baino buzoia esan banu, putz-ohia edo pozoia usteko zuen jendeak zala, eta orduan nora zijoan berorren ostatuaren pama?\n-Arrazoi haundia du Antonek, erantzun zuen juraduak.\n-Zer nahi du, alkate jauna?\n-Zergatik esan dezu, botatzeko kartak alkatearen zuloan?\n-Ara, jauna: etxea bedorrena da; beragatik atea ere bai; eta alaxe da ere berorrena atearen zuloa, eta han botatzea, da berorren edo alkatearen zuloan botatzea.\n-Arrazoia du Antonek, esan zuen berriz ere juraduak.\n-Agindu beza, alkate jauna.\n-Zergatik esan zenduen ba, kartak botatzeko alkatearen atzeko zuloan?\n-Berorrek artarako libertadea eman ziralako.\n-Nik? En el ombre del Padre!...\n-Bai, jauna; esan zidan berorrek, lehenengo pregoia egiteko erderaz; bigarrena, euskeraz eta hirugarrena, neronek nahi nuen bezela. Alaxe bada nahi izan nuen.\n-Arrazoi haundia baino haundiago du Antonek, esan zuen juraduak; eta hasi zan zurrumurru bat, hobe izango zala Anton alkate jartzea. Alkateak igarri zion, eta guziak beldurtzeko, zut-zutik jarrita, deadar egin zuen: "Abajo errebolusion!". Baino alperrik zan; zurrumurruak geroago ta indar gehiago artzen zuen, eta orduan artu zuen alkateak beste asmo bat. Ekarri zuen bera zegoen lekura zagi bat ardo, eta esan zuen: "Jaunak, egin dezagun abroka". Eta Antonek erantzun zuen: Egin dezagun abroka / Nahiz eta gero joan alboka / Edo bestela arrolka /Bazterrak hor-hemen joka.\nGoiz alderaino iraun zuen batzar artako abrokak, eta egiaz alboka, arrolka bazterjoka, eta barrukoak botaka joan behar izan zuten beren etxeetara, bideetan seinale edo ezagungarriak utziaz.\nBigaramonean atsoak zer esan asko zebilten batzar honen gainean. Bazebiltzen ere ixilka-mixilka batak besteari esanez beste zerbait, baino inori ez esateko.\nLaster jakin zan herri guztian. Batzarra egin zan gizategiko leioak idikitzera joan zanean neskamea, aurkitu zituen mahai-pean bi gizon: alkatea ta pregonaria.\n[Pedro Miguel Urruzunok Euskalzale aldizkarian 1899ko urtarrilaren 12an argitaratutako ipuina]


110 orrialde 11,90 euro\nKlaustrofobia eta agarofobiaz\nAlberdania argitaletxeak euskaraz eta gaztelaniaz argitaratu duen Lydia Flem psikoanalista eta idazle frantziarraren Panique liburuan, benetakotasun osoz azaltzen da klaustrofobia eta agarofobia atakeak izan ohi dituen pertsonak -emakume bat, kasu honetan- jasaten dituen ondorioak. Ia ezertarako gai ez dela uzten dute izualdi horiek. Zigor-ukaldi batek bezala zartatzen dute, eta okerrena da ezin duela sentitzen duen hori besteei -horrelakorik sekula sentitu ez dutenei- ulertarazi. Berari bakarrik gertatzen zaiolakoan dago, eta maiz, izuarekin batera nagusitzen zaion sentimendua lotsa baino ez da. Bakarrik dago, jakinik inork ezin duela bere alde deus egin, ezen nori axola zaio intimitatearen barruko muturreko esperientzia horrek? Inori ez.\nXabier GutiÃ©rrez, Juan Miguel GutiÃ©rrez\nErrezeta gozoak eta zenbait film uztartzen dituen liburua\nZinema eta gastronomia uztarturik ageri dira Everest argitaletxeak plazaratu duen Cocinar de cine-n, Xabier GutiÃ©rrez eta Juan Miguel GutiÃ©rrezen artean osatutako liburuan. Arzak jatetxeko ikerketa laborategiko arduraduna dugu Xabier GutiÃ©rrez sukaldaria. Juan Miguel GutiÃ©rrezek, berriz, zinema munduan urte asko daramatza. Sukaldariak proposatzen dituen janari errezeta gozoak zinemagileak irakurlearen gogora dakartzan filmak bezain gogoangarri izatea espero dute egileek. Argazki ederrez horniturik dator Cocinar de cine, gainera. Irudi horiek Mikel Alonso argazkilari bilbotarrari zor zaizkio eta liburuaren diseinua Luis Alonso ilustratzaile eta diseinatzaileari.\n160 orrialde 7,90 euro\n1609ko Zugarramurdi hura\nToti MartÃnez de Lezeak idatzi eta Jose Luis PadrÃ³nek euskaratutako nobela da Ilargiaren alaba. Zugarramurdi aldean Inkisizioa martxan jarri zeneko garaira darama irakurlea. Eta azken ohar gisa, Alonso Salazar FrÃas inkisidoreak idatzitako agiri luze eta zehatza dakar kontura. LogroÃ±oko prozesuan parte hartu behar izan zutenen testigantzak eta salaketak goitik behera aztertu ondoren idatzi zuen inkisidore horrek delako agiria, eta honoko hau frogatu zuen: Akelarreak laborariek dantza egiteko, abesten jarduteko eta neurriz kanpo edan eta jateko egiten zituzten bilerak baino ez zirela; han ez zela gauez hegan ibilitakorik, ezta apo magikorik, nahita ekarritako ekaitzik edota haur bahiturik. Hau da, bidegabekeria galanta egin zutela -erak ere bai, jakina- LogroÃ±on hil zituzten pertsona haien kontra.\n190 orrialde 7,45 euro\nAnimalien arteko ezberdintasunak\nAnimaliak gara guztiok, baina, espezie ezberdinekoak. Horixe da neska-mutikoei bereziki zuzendua dagoen Animalien bitxikeriak izenburuko liburuan adierazten dena: lurreko ugaztunak, itsasokoak, intsektuak, hegaztiak, narrastiak, arrainak, anfibioak, moluskuak eta krustazeoak, dinosauroak zein pterosauruak... animaliok elkarren artean dituzten ezberdintasunak. Denek ekiten diote bizitzan hazteari, baina era oso ezberdinean: batzuek aita-amen itxura dute, beste batzuek hainbat fase igaro beharrean dira itxura hori lortzeko. Denek partekatzen dute zer edo zer besteekin, baina besteengandik defendatu beharra ere badute; eta arriskuetatik libratu ahal izateko, defendatzeko moduak eskaini dizkie naturak animalia guztiei. Haien guztien familia bizitza erakusten du Animalien bitxikeriak lanak.\n160 orrialde 10,81 euro\nBizitzan porrota ezagutu dutenen galeria\nJuan VelÃ¡zquezek Secundarios de lujo osatzen duten hemezortzi kontakizun laburren bidez erakusten duena beste hainbeste pertsonaiaren eta haiekin harremanetan jartzen direnen bizitzaren ilunaldiak dira. Tabernari lanpostutik erretiroa hartzeko batere gogorik ez duen gizona; familiako gorabeherekin zeharo aspertuta egon arren amaren etxera beti biltzen den semearena; atentatu batean hiltzen duten aita baten itxaropen zapuztuak; zoriona lortu duela uste duen neskame batek ugazaba dituenengandik jasandako ezustea; mutil koskor batek bere aitagatik jasota dezepzioa; bizitzan porrota besterik ezagutu ez duena gizagaixoagotzat jotzen duenari egiten ahalegintzen dena...\n32or. / 6,15 euro\nAmonak nobioa du. Eta zer? bildumako kontakizun berria\nZortzi urtetik gorako neska-mutikoei zuzendua dago Elkar argitaletxearen Eta zer? bilduma. Azaldu ohi dituen kontakizunak, hala ere, adin horretatik dezente urrun -gora- egon daitekeen edonork gustura irakurtzeko modukoak dira. Amonak nobioa du izenburua duenak gurasoak banandu zaizkion mutikoa du kontalari. Amonaren etxera bidaltzen du amak, une zehatz batean, eta hara non jakiten duen amonak komeni denean gezurrak ere esaten dituela eta, are, nobioa ere baduela.


'Madame Curie' filma emango dute asteburuan Soreasun - Azpeitia - uztarria.eus\n'Madame Curie' filma emango dute asteburuan Soreasun\nJulene Frantzesena 2021-02-10 08:00\nIgandean eta astelehenean emango dute filma Soreasu antzokian, 19:00etan hasita. Filmak Marie Curie kimikariaren eta Pierre Curie haren senarraren istorioa kontatzen du.\nBi asteko etenaren ostean, asteburuan Madame Curie filma emango dute Soreasu antzokian. Lehen emanaldia igandean izango da, 19:00etan hasita, eta astelehenean, ikusleen egunean, bigarrena (19:00). Dagoeneko eskuragarri daude saio horietarako sarrerak, Kulturaz.eus webgunean.\n2020an Britainia Handian ekoiztutako filma da Madame Curie, eta Marjane Satrapi da lanaren zuzendaria. Honako hau da filmaren sinopsia: "Filmak Marie Curie kimikariaren eta Pierre Curie haren senarraren istorioa kontatzen du, Lauren Rednissen izen bereko eleberrian oinarrituta. Senar-emazteek erradioaktibitatearen teoria garatu zuten, eta irratia eta polonioa aurkitu zituzten. Bizitza osoko lana eta aurkikuntzek ekarri zituzten ondorioak jasotzen ditu aro nuklearraren hasiera islatzen duen filmak".


Herri Kirolak – BASQUE COOLTOUR\n"Herri kirol" esapidea nahiko modernoa da; Ipar Euskal Herrian, bestalde, "indar joko" izan da erabili den izendapena.\nEusko Jaurlaritzak 2006an aurrera eramandako Plan Estrategikoaren arabera, 18 dira Herri Kirol kategoria duten kirolak. Herri Kirolen Marka H18K da, 18 direlako kirolak. Hurrengo hauek, hain zuzen:\n1. Aizkora proba 2. Sega jokoa 3. Harri jasotzea 4. Sokatira (5-8. Giza-Abere Probak) 5. Giza probak 6. Zaldi probak. 7. Idi probak. 8. Asto probak 9. Lasto altxatzea 10. Lasto botatzea 11. Lokotx biltzea 12. Trontza 13. Zaku eramatea 14. Orga jokoa 15. Ingude altxatzea (16-17. Txinga-Ontzi eramatea) 16. Txinga eramatea. 17. Ontzi eramatea 18. Harri zulaketa\nHala ere, badira beste kirol edo joko batzuk aurrekoez gain, batzuetan herri kiroltzat hartzen direnak:\nAhari jokoa / Aker proba / Antzara jokoa / Artzain-txakurren lehiaketak / Bola jokoa / Estropadak / Oilar-jokoa / Palanka jaurtiketa / Sagar biltzea / Toka.\nZatoz gurekin guztiak ezagutzera!\nAukeratutako HERRI KIROLA eta EGUNA\nORDUA (Herri kirolaren arabera)\nDatozen Herri Kirolak (click hemen)\nHerri kirol jai, erakustaldi eta txapelketa nagusitan egun pasa


About: Martin Arradakoa\nMartin Arradakoa, (Iruñea, 1533ko ekainaren 30a- Hego Txinako itsasoa, 1578ko ekaina) nafar misiolaria izan zen. Salamancan agustindar bilakatu eta bertoko eta Parisko unibertsitateetan ikasi zuen. Kosmografo eta matematikaria izan zen. Andres Urdanetaren espedizioan Filipinetara misiolari joan zen eta indigenen alde egin zuen. Handik, 1575ean, Ming garaiko Txinara joan zen Jerónimo Martín kidearekin batera.\nMartin Arradakoa, (Iruñea, 1533ko ekainaren 30a- Hego Txinako itsasoa, 1578ko ekaina) nafar misiolaria izan zen. Salamancan agustindar bilakatu eta bertoko eta Parisko unibertsitateetan ikasi zuen. Kosmografo eta matematikaria izan zen. Andres Urdanetaren espedizioan Filipinetara misiolari joan zen eta indigenen alde egin zuen. Handik, 1575ean, Ming garaiko Txinara joan zen Jerónimo Martín kidearekin batera. (eu)\nMartin Arradakoa (eu)


Herri batzarra egingo dute Orendainen, igandean - Orendain - Tolosaldeko ataria\nHerri batzarra egingo dute Orendainen, igandean\nImanol Garcia Landa 2018-12-14 08:48\nAurretik ere herritarrek auzolanean garbitu dute Orendaindik Alegiara bitarteko errepidea.\nAurtengo udal aurrekontuari buruzko informazioa emango da, eta datorren urteari begirakoa aurkeztuko da.\nHerri batzarra egingo dute, igande honetan, Orendainen. 12:00etan elkartuko dira udaletxeko osoko bilkura aretoan, eta udaletik eskatu dute gutxienez etxe bakoitzetik ordezkari bat joateko bertara. Udal aurrekontua izango dute hizpide, besteak beste, batzarrean. Zehazki, aurtengoari buruz informatuko dute, eta urtearen bukaeraren aurreikuspena zein den azalduko dute. Horrez gain, datorren urteko udal aurrekontuaren aurkezpena egingo dute.\nLaida Plazaola parte hartze teknikariak herrian egiten diren ikastaroen berri emateaz gain, Euskaraldia eta Indarkeria Matxistaren Aurkako Egunaren inguruan sortu diren lan taldeen berri emango du. Bere aldetik, Gorka Egia alkateak aurten egin diren inbertsioen berri emango du, eta auzolan proposamena egingo du, Orendaindik Alegiara bitarteko bidea garbitzea, hain zuzen.\nBatzarraren aurretik, 11:30ean, herri bideen inguruko lan talde bat osatzeko bilera irekia egingo dute udaletxean. Bileran herri bideak identifikatu eta konponketa egiteko egutegi bat finkatu nahi dute.


Juaristi ISBk ezin Almansaren aurka (77-80) - - uztarria.eus\nJuaristi ISBk ezin Almansaren aurka (77-80)\nIraurgi Saskibaloi Taldea 2019-02-28 13:13\nJuaristik igandean Murtzian jokatuko du fase berriko bigarren jardunaldiko partida. Añaresek, bien bitartean, larunbat arratsaldean Segle XXI-en aurka jokatuko du Bartzelonan.\nJuaristi ISBk 77 eta 80 galdu zuen atzo Almansaren aurka Zilarrezko LEB ligaren A-1 faseko aurreneko partida. Aurreneko laurdena erabakiorra izan zen. Etxekoak oso gaizki aritu ziren bitartean, Almansakoek dena ondo egin zuten. Laurdenaren amaieran, Albaceteko taldeak 17 puntuko errenta zuen. Hortik aurrera, Juaristi saiatu zen markagailuan hurbiltzen eta azken minutuan partida irabazteko aukera ere izan zuen, baina erasoan galdutako baloi batekin aukera guztiek ihes egin zuten.\nJuaristik igandean Murtzian jokatuko du fase berriko bigarren jardunaldiko partida. Añaresek, bien bitartean, larunbat arratsaldean Segle XXI-en aurka jokatuko du Bartzelonan. Luix Agirreren taldea oso bolada onean da, eta igoerako kanporaketak jokatzeko larunbateko partida irabazi beharra du.


uztaila 2017 – Federación de Cooperativas Agro-alimentarias de Euskadi\nUzt 26 2017\nAzokan, Arabako produktu eta erakusketari asko egon ziren. Hauekin batera, bisitari ugari eta instituzioen ordezkariak ere.\nNekazari-elikagaien kooperatibak ere hor egon ziren. Ondoko argazkietan, ikus daiteke Behi Alde koopeatibak eramandako frisoi arrazatako behiak eta ABERE kooperatibaren langileak.\nHain zuzen ere, berrtasunagatik eta jendeaurrean sortutako interesagatik, azpimarratu behar da Abereko albaitaria den Javier Garciak “berton” egindako ekografiak.\nNEKAZARI-ELIKAGAIEN KOOPERATIBAK BILDU DIRA OSALANekin.\nOSALAN – Laneko Segurtasun eta Osasunerako Euskal Erakundea, Kooperatiben Federazioarekin eta Kudeaketa Kooperatibekin bildu da gaur goizean.\nBileraren helburuak bi izan dira, alegia:\nEuskadiko nekazari-elikagaien ustiapenetan laneko segurtasun eta osasunen egoeraren diagnostikoa gaurkoratzea.\nAurreko diagnostikoa harturik, balio kateko eta Lehen Sektoreko Lan Arriskuen Prebentzioarako proposamen berri bat egitea.\nBileran, OSALANgo arduradun nagusienak, AGA, ABELUR, ABERE eta LURGINTZA kudeaketa kooperatiben zuzendariak, Federazioaren idazkaria den Iñaki Nubla, eta Enpresa arteko Lan Arriskuen Prebentziorako Zerbitzuaren arduraduna den Sergio Achicallende egon dira. Hauekin batera, AZTI-Zentro Teknologikoaren teknikoak diren Pedro Monzon eta Marta Renteria egon dira.\nAtxikita, Barakaldoko OSALANen egoitzan egindako argazkia.


Iruñeak 150 bide gehiagotan ezarri du 30km/h-ko abiadura-muga, horrela istripuak eta horien larritasuna murrizteko | Ayuntamiento de Pamplona\nIruñeak 150 bide gehiagotan ezarri du 30km/h-ko abiadura-muga, horrela istripuak eta horien larritasuna murrizteko\nUdala oinezkoendako pasabideak ikuskatzen ari da, eta kaleetako seinaleak Mugikortasuneko Ordenantza berriari egokitzen\nBihartik aurrera, Iruñeak 150 bide gehiago izanen ditu non gehienez ere 30 kilometro orduan zirkulatzen ahalko baita, horrela, istripu kopurua eta horien larritasuna murrizte aldera. Gaur indarrean sartu den Mugikortasuneko Ordenantza aintzat hartuta, zeinak ibilgailu guztien hirian barnako zirkulazioa arautzen baitu, Iruñeko Udala Iruñeko bide-sarea arau berriekin bat egokitzeko lanetan ari da. Horixe azaldu dute prentsaurrekoan Fermín Javier Alonso Proiektu Estrategikoetako, Mugikortasuneko eta Jasangarritasuneko zinegotziak eta Javier Labairu Herritarren Segurtasunekoak.\nOrdenantza berrian esaten da oinezkoendako kaleetan –Alde Zaharrekoetan, adibidez– zirkulatzeko 20 km/h-ko abiadura mantentzen dela, eta horrez gain, berritasun batzuk dakartza: bizikletek –salbu eta 14 urtetik beherakoen kasuan–, Mugikortasun Pertsonaleko Ibilgailuek (MPI) eta bi gurpil baino gehiagoko zikloek ezin izanen dute espaloietatik zirkulatu. Halaber, hiri-igogailuak eta arrapala mekanikoak aipatzen dira.\nUneotan, Udala lanean ari da bideetako seinaleztapen horizontala eta bertikala arau berriekin bat egiteko, hori bai, behin kale guztiak aztertu ostean, horrela horien hierarkizazioa egin eta bakoitzari dagokion zirkulazio-abiadura esleitzeko. Ordenantza berrian ezarritakoaren arabera 50 km/h da oro har abiadura-muga, eta ez ditu ez kaleak ezta irizpideak ere ezartzen 30 km/h-ko abiadura muga izanen duten bideak zedarritzeko; azken xedapenean aipatzen da sei hilabeteko epean 30 Hiria Plana aurkezteko betebeharra. Horregatik, testu berria indarrean sartzearekin batera, Iruñean orduko 30 km-ko abiadura-muga izanen duten kaleak ezarri dira.\nIruñeak 692 kale ditu. Gaur egun 30 km/h-ko muga duten kale-kopurua aurrerago muga hori izanen duten kopuruarekin alderatuz gero, ordenantza indarrean sartu eta gero nabaria da kopuruaren gorakada, 150 gehiago baitira, horrela 417ra iritsita. Oinezkoendako pasealekuen eta 20 km/h-ko abiadura-muga duten bizitegi-kaleen kopuruak mantendu dira: 115 (% 16,62) eta 85 (%11,85) dira, hurrenez hurren. 50km orduko abiadura-muga duten bideei dagokienez –horien artean daude Landaben eta Agustindarren industrialdeak–, gutxiago izanen dira, 52ra murriztuta.\nOinezkoen pasabideetako ikusgaitasuna eta segurtasuna hobetzea\nBestalde, Udalak oinezkoen pasabide guztien ikuskaritza bultzatu du, xede harturik pasabideetan ikusgaitasuna handitzea, eta, horrenbestez, segurtasuna handitzea. Horretarako, Ordenantzak ezartzen duenarekin bat, pasabide guztietan esku hartuko da, horien aurreko bost metrotan dauden aparkatzeko tokiak kenduz eta gune hori motorrak edo bizikletak aparkatzeko utziz. Betiere, aparkatzeko toki horiek segurtasun-tarte bat utzi beharko dute libre oinezkoen pasabidean gelditzeko lerroaren aurretik, gutxienez bi metrokoa tokiak bizikletak aparkatzekoak badira, eta hiru metrokoa, ziklomotorrak aparkatzeko badira. Gainera, diseinu-aldaketak egitea aztertuko da: espaloiak luzatzea edo pasabide goratuak, asimetrikoak eta kolore ezberdinetakoak jartzea. Halaber, asmoa dago beste neurri mota batzuei loturiko proiektu pilotuak aztertzeko, esate baterako, galtzadan led-argiztapen dinamikoa duten pasabideak edo antzekoak.\nBestalde, epe ertainean, ordenantza berriaren aplikazioa ebaluatuko da, bide bakoitzean, hartara irtenbideak aztertzeko ordenantza desegoki aplikatu dela irizten den kaleetarako, eta zirkulazioa baretzeko zein abiadura murrizteko lagungarri diren elementuak paratuz. Azkenik, urte amaierarako 20-30 Bide Segurtasuneko Plan bat egitea aurreikusi da; bertan zehaztuko dira bide bakoitzean hartu beharreko neurriak, haien ezaugarriak eta bertan gertatzen diren ezbehar-kopurua azterturik. Jomuga da “0 hildako” helburua erdiestea, eta hiriko bideetan ezbehar-kopurua gutxitzea.\nUdaltzaingoak bi hilabetez emango du honen berri, isunik jarri gabe\nIruñeko Udalak informazio-kanpaina bat abiatu du, herritarrek jakin dezaten arau berriak zer nolako berritasunak dakartzan eta nola zirkulatu behar duten ibilgailu guztiek. Kanpaina honen barruan, datozen bi hilabeteotan, Udaltzaingoak ez du isunik jarriko, bizikleta- edo MPI-erabiltzaileak ordenantza berrira egokitzen ez badira ere; baina betetzen ari ez direnak geldituko ditu aldaketen berri emateko, eta egungo jarraibideak jasotzen dituen informazio-eskuorria emanen diete. Eskuorrien 20.000 ale inprimatu dira, gaztelaniaz eta euskaraz, eta ezberdina izanen da erabilitako garraiobidearen arabera; izan ere, Udalak triptiko ezberdinak editatu ditu, ibilgailuetarako, bizikletetarako eta irristailuetarako.\nIndarrean sartuko den Trafikoko Zuzendaritza Nagusiak emandako aginduari aurreratzen zaio Iruña, araudi berriaz; hark hirian barnako abiadura orduko 30 km-ra mugatuko du, oro har, noranzko bakoitzeko errei bakarra duten bideetan. Bideak ezaugarri hori tarte batean eta beste batean bestelakorik izanez gero ere hartuko da aintzat Iruñean gehieneko abiadura hori; adibidez, aurrerago noranzko bakoitzeko bi errei dituzten bideetan. Halaber, ikastetxe-inguruneetako kaleetan ere abiadura-muga 30 km ordukoa izanen da, oinezkoen segurtasuna bermatzeko.\n226 kale jada 2012an arautu ziren 30 km/h-ko abiadurara\nIruña hiriko Mugikortasunari buruzko Udal Ordenantza hasiera batez onetsi zen 2017ko abenduaren 13ko Osoko Bilkuran. Urtebete ondoren, 2018ko abenduaren 13an, behin betiko onetsi zen, Osoko Bilkuran ere. Ordenantzak 6 hilabeteko luzamendua ezartzen zuen indarrean sartzeko, eta epe hori Nafarroako Aldizkari Ofizialean argitaratzearekin batera hasi zen, hots, aurtengo otsailaren 1ean.\nAraudi honen aurretik, 2012an, jada aldatu zen abiadura Iruñeko 226 kaletan, orduko 30 km-ra mugatuta, 2012 – 2015eko Bide Segurtasuneko planaren barruan. Neurri hau ezartzeko, zera hartu zen aintzat: kolpe batek heriotza edo oso zauri larriak eragiteko aukera eta elkarrekin talka egiten duten ibilgailuen abiadura oso lotuta daude; hori are argiagoa da ibilgailuek pertsonak harrapatuz gero. Izan ere, oinezkoaren heriotza ibilgailu motordunaren abiaduraren araberakoa da: 80 km orduko abiaduran, harrapatutako oinezkoen % 95 hiltzen da, 50 km ordukoan % 50 eta 30 km ordukoan % 5. Abiadura 2 km/h gutxituta eragin ona antzematen da ezbehar-kopuruan, eta hildakoen kopurua % 6 murrizten da.\nAzken urteotan istripu-kopuruak gora eta gora egin du; joera hori mantentzen da. 2014an 1.928 istripu izan ziren, zifra handituz joan da, eta 2018an 2.723 izan ziren. Aurten, 2019an, joera mantentzen ari da, eta alderaketa eginez gero iazko denbora-tarte berarekin, % 4,56ko gorakada izan da, gaur gaurkoz 1.627 istripu izan baitira.\nHarrapaketez bezainbatean, joera antzekoa da. Batezbestekoa urteko 146 harrapaketa da; antza, 2018an behera egin zuen pixka bat, baina 2019an hazi da berriro, aurten 90 harrapaketa gertatu direlarik (iaz baino % 11 gehiago). Horren ondorioz, urtean 40 bat zauritu larri izaten dira. 2019an hauxe da oraingoz kopurua: 24 zauritu.\nOinezkoen lehentasuna, bizitegi-kale eta parkeetan, eta zebrabide seguruagoak\nBizitegi-kaleetan (S-28 seinaledunetan), parke eta pasealekuetan oinezkoek zirkulazio-eremu osoa erabil dezakete. Gune horietan mugitzeko bestelako era batzuk ere baimenduta egon arren, oinezkoek beti edukiko dute lehentasuna. Halaber, oinezkoen pasabideetan eragina duten neurriak ezartzen dira, seguruagoak eta errazago ikusteko modukoak izan daitezen. Progresiboki debekatuko da oinezkoen pasabide orotara iritsi aurreko 5 metroetan aparkatzea edo geldialdia egitea, zirkulazioaren noranzkoa zein eta horretan. Gainera, sortuko diren gune libre horietan bizikletek, MPIek, ziklomotorrek edo motozikletek aparkatzeko tokiak prestatuko dira.\nAulki edo trizikloetan, elektrikoak barne, zirkulatzen duten mugikortasun urriko pertsonak oinezkotzat joko dira eta lehentasuna izanen dute gainerako ibiltarien gainetik. Zirkulatzen ahalko dute, baita ere, zirkulazio motordunetik bereizitako bizikleta-bideetatik.\nBizikletak, galtzada, bidegorri, bizitegi-kale edo parkeetatik\nBizikletak hauetan barna ibil daitezke: galtzadak, bidegorriak, bizitegi-kaleak, parkeak eta pasealekuak, ziklo-bidexkak eta Argaren Iruñeko ibai-parkea. Galtzadan, eskuineko erreian ibiliko dira ahal dela, erreiaren edo bidearen erdialdea erabiliz, posible den neurrian. Ibilgailu motordunek bizikletaren zirkulazioa erraztu beharko dute, eraso gabe, abiadura egokitu eta segurtasun-distantzia gordeta. Bizikletei aurrea hartzeko, ibilgailuek erreiz aldatu eta 1,5 metro baino gehiagoko tartea gorde behar dute. Errei bakarreko kaleetan ezin zaie bizikletei aurreratu.\nBizikletek ezin dute espaloietan zirkulatu, salbu eta heldu batez lagundurik zirkulatzen duten 14 urtetik beherakoen kasuan eta seinaleztaturik dauden espaloietan, halako kaleetan non ez baita beste berariazko aukerarik eskaintzen. Edonola ere, arau-testuaren aldaketa bat planteatzen ari da, 60 urtetik gorakoei ere espaloitik joateko baimena emateko.\nBizikletek ezin dute zirkulatu garraio publikorako erreserbaturik dauden erreietan barna. Oinezkoen pasabideetan, bizikletatik jaisteko gomendatzen zaie ziklistei, salbu eta bizikleten pasabideetan, horietan pedalei eraginez zeharkatu dezakete eta. Aparkatzeko, ahal delarik, bizikletetarako aparkalekuak erabiliko dira. Bizikleta beste tokiren batean lotuz gero, horrek ezin du oztopatu oinezkoen joan-etorria, gutxienez 2 metro libre utzi beharko direlarik, eta ezin da zuhaitzetan, bankuetan eta markesinetan lotu.\nIrristailuz, patinetez, MPIz zein monopatinez zirkulatu ahal izateko guneak\nIrristailuek, patineteek, MPIek edo horrelako gailu ez-motordunek honako hauetan barna zirkulatzen ahalko dute: oinezkoendako eremuak, bizitegi-kaleak, espaloiak, bidegorri babestuak, bizikleta-espaloiak, ziklo-bidexkak, parkeak eta pasealekuak. Ezin izango dute galtzadan edo bidegorri-ez babestuetan zirkulatu. Gurpil-oholei dagokienez, ezin dute zirkulatu ez galtzadan ez ezein bidegorri motatan, babestuak izan ala ez. Aitzitik, hauetan barna zirkulatzen ahal dute: oinezkoendako eremuak, bizitegi-kaleak, espaloiak eta bizikleta-espaloiak, ziklo-bidexkak eta parkeak zein pasealekuak.\nMPIek eta bi gurpil baino gehiagoko zikloek ezin dute espaloietan edo oinezkoen eremuetan zirkulatu. Horien erabiltzaileek 14 urte izan behar dituzte gutxienez, eta hala kaskoa nola txaleko islatzailea jantzi behar dituzte galtzadan zirkulatzen dutenean. Ibilgailu horien hiru mota ezarri dira, har dezaketen abiaduraren eta gehieneko masaren arabera. A motakoak (howerboard plataformak, monozikloak eta irristailuak): 20 km/h eta gehienez 25 kg-ko masa) bizikletetarako azpiegituretan, parkeetan, oinezkoendako eremuetan eta bizitegi-eremuetan barna zirkulatzen ahal dute; ezin dute, ordea, bidaiaririk garraiatu. Horientzat ez da nahitaezkoa frenoa eta txirrina edukitzea, eta ezin dira erabili salgaiak garraiatzeko. B motakoek (segwayak eta tamaina handiko patineteak: 30 km/h eta gehienez 50 kg-ko masa) aurrekoetarako baimendutako bide berdinetan zirkulatu dezakete, eta 30 km/h-ko abiadura-muga duten kaleetan barna; frenoa eta txirrina eduki behar dituzte eta ezin dute bidaiaririk garraiatu. C motakoek (MPI eta bi gurpil baino gehiagoko zikloak: 45 km/h eta gehienez 300 kg-ko masa) galtzadan ere zirkulatu dezakete; txirrina eta frenoa eduki behar dituzte, bidaiariak garraiatu ditzakete eta salgaiak banatzeko erabil daitezke, baina ezin dute zirkulatu ez Nafarroa etorbidean ez PA-30 ingurabidean.\nBizikletak eta animaliak igogailuetan\nOrdenantzak mugikortasun bertikala delakoa jasotzen du, hiri-igogailuen eta arrapala mekanikoen erabilera arautzen duelarik. Bi azpiegitura horietan mugikortasun murriztuko pertsonek lehentasuna izanen dute. Igogailuen kasuan, kabinak honako hauekin sar daiteke: erosketarako gurditxoak, haurtxoak eramateko aulkiak eta etxeko animaliak, baldin eta loturik badaude eta muturrekoa jarrita, edo bestela, animaliak garraiatzeko kutxa batean sartuta. Txakur-gidariak arau horietatik kanpo daude.\nBizikletetarako honako arau hau ezarri da: igogailua guztiz betetzen den kasuetan bi bizikleta soilik joaten ahalko dira barruan, kabinaren alboetako hormei itsatsita, tolestuta edo bi gurpilak lurrean bermatuta eta erabiltzaileak helduta. Halaber, kabinaren barruan, debeku dira honako hauek: kalterik eragitea; zaborra edo gorputzaren eskrezioak botatzea; erre, edan edo jatea; behar baino denbora gehiago egotea barruan; eta eraikuntza-materialak, obra-hondakinak, makineria industriala eta bereziki handiak diren salgaiak edo elementuak garraiatzea (ez hiri-igogailuetan ez hiriko arrapala mekanikoetan).


Eva Juez | Eibarren NANa eta Pasaportea egiteko aukera berreskuratu behar dugu - Eva Juez\nUztailean, nire senar eta alabak, Gasteizera joan behar izan ziren NANa berritzera. Jendeak lan orduak galdu behar ditu eta hainbat kilometro egin, nahitaezkoak diren dokumentu horiek egiteko.\nZapatero Madrilgo Gobernuan zegoela, Eibarren NAN eta Pasaportea egiteko aukera kendu ziguten. Geroztik, eibartarrok eta inguruko herrietako bizilagunek ez dugu NANa zein Pasaportea egiteko zerbitzurik.\nMadrilgo Parlamentutik, Eibarren zerbitzu hau berreskuratzeko ahalegina egingo dugu. Gipuzkoan, Irunen eta Donostin bakarrik berritu ditzakegu Nortasun Agiria edota Pasaportea. Eibartik eta inguruko bailaretatik, biak urruti gelditzen dira.\nEmilio Olabarriak EAJ-PNVko parlamentariak egin du dagoeneko galdera Madrilen: ia zerbitzu hori Eibartarrek eta inguruko beste herritar askok berreskuratuko dugun. Gure aldetik, ahaleginak egingo ditugu, hori horrela izan dadin.\nEgilea:Irakurle on 2014/12/24, 15:34


"Lortu dugu murrizketei galga jartzea" - Sakana - Guaixe.eus\n"Lortu dugu murrizketei galga jartzea"\nGuaixe 2022-06-15 14:02\nCarlos Etxeberria Sagastume.\nEuskal Herriko Pentsiodunen Mugimenduko kideek lehenengo bizikleta martxa lotzeko bilera Altsasun egin zuten joan den asteartean. Bertan izan zen Carlos Etxeberria Sagastume. Martxa astelehenean hasi zen, eta 20an Sakanara helduko da.\nAstelehenean hasi eta hilaren 25era arte bizikleta martxa batek pentsio duinen aldeko aldarrikapena zabalduko du Hego Euskal Herrian. Sakanara, Altsasura, astelehenean, ekainaren 20an, iritsiko da Arabatik. Hurrengo egunean, Iruñeko bidean ibarra zeharkatuko du.\nHamahiru egun bizikletan eta pentsioen alde. Mugimendua sasoiko?\nBai. Lau urte egin ditugu eta kalean gaude. Egia da hainbat faktorek gutxitu dutela. Bost urte egitera goaz eta horrek desgaste bat eragiten du. Pandemiak jendea beldurtu du eta, hasierarekin alderatuta, mugimendua plazetan pixka bat gutxitu da. Baina sasoitsu gaude gure aldarrikapenak aurrera eramateko. Horren proba da bizikleta martxa.\nZergatik bizikleta martxa bat?\nJoan den urtean Gipuzkoan egin genuen. Arrakastatsua izan zen. Ekimen polita da, sinpatikoa. Modu alai batean jendearekin konektatzea lortzen dugu. Herri eta lurralde askotatik pasatzen gara eta horrek gure mezua zabaltzeko aukera ematen digu.\nMugimenduak lau urte darama mobilizatzen. Lorpenak izan dituzue.\nTxikiak izan badira ere, lorpenak izan ditugu. Ez naiz horretan luzatuko. Dudarik gabe onerako eragina izan du, zeren, bestela, murrizketak gehiegi izanen lirateke. Eta hori kontuan izan du Espainiako botere politikoak. Argi dago, mobilizaziorik eta borrokarik gabe ezin direla gauzak lortu. Hori da garrantzitsuena. Lortu dugu galga jartzea murrizketei. Egia da egiturazko lokarriak ez ditugula askatu. Esate baterako, 2011ko erreforma ez da indargabetu. Eta erreforma berriek aurreko murrizketak finkatu dituzte aurreko murrizketak. Bestalde, Euskal Herrian erreferentzia bat gara. Kalean gaude astelehenero. Nik uste beste gizarte mugimenduendako eredu garela. Eta hori asko da. Hainbeste urte borrokan egotea garrantzitsua da, lekukotza ematen ari garelako.\nErreformak aipatu dituzu. Joan den urtean baten lehen zatia onartu zen. Aurten bigarrena heldu dela dirudi.\nEnpleguko pentsioen pribatizazioa bulkatzen da. Diru publikoarekin dirulaguntzak eman eta enpresek kotizazioak ez emateko aukera aurreikusten da. Horrela pribatizazioari bide ematen zaio, ez baita banaketa sistema publiko bat. Horrek eragin oso kaltegarria izanen du. Pentsioak kalkulatzeko urteez ere ari dira. Gaur egun 25 urtetan dagoena 35era luzatzeko aukera. Horrek esan nahi du etorkizunean pentsioak murriztu egiten direla. Hori ez da ona. Etorkizunerako ere oso kaltegarria da.\nBizikleta martxarekin zer aldarrikatu nahi duzue?\nZiklo aldaketa bat eman behar dugula ikusten dugu. Orain arte asko zentratu gara lege erreformetan eta Estatuari begira aritu gara. Oraindik ere hor jarraitzen dugu. Hor dago bigarren paketea eta hori ez dugu begi bistatik kentzen. Arauak emateko boterea estatuak du. Baina, era berean, Euskal Herrira begira jarri behar dugu. Bai Euskal Autonomia Erkidegoko eta Nafarroako gobernuek eskumenak dituzte, esaterako, gutxieneko pentsioak osatzeko. Garrantzitsua litzateke hori lortzea, zeren hori ere Estatuarendako erreferentzia bat litzateke, gutxieneko pentsio hori hileko 1.080 eurora arte osatzeko.\nAldarrikapen zentrala hori da, baina beste bi daude. Horrekin batera zerbitzu publikoen defentsa eginen dugu. Ikusten dugu botere politiko eta ekonomikoek pribatizaziorako bidea hartuta dutela, hemengoek ere. Zerbitzu publikoak irmoki defendatu nahi ditugu, bai osasun bai zaintza alorretan. Hirugarren aldarrikapena zaintza lanak partekatzea eta zabaltzea da. Oso garrantzitsua da. Gu pentsiodunak gara eta hori ere gure eremua ere bada.\nMartxa dagoen bitartean herrietako astelehenetako kontzentrazioek segituko dute?\nBai. Herriren batean gerta liteke astelehenetako bilkura martxa iristen den egunera aldatzea.\nBizikleta martxan nola parte hartu daiteke?\nHogeiko tropel batek 13 etapak eginen ditugu. Gero lurralde bakoitzean jendeak izena eman du lehen astea egiteko edo hiruzpalau egun egiteko. Horrela egin nahi duenak izena eman behar du lo egiteko lekuak, afariak eta aurreikusteko. Tropelak laguntza taldea izanen du: bi gidari eta mikrofonoarekin lan eginen duenak. Aparte, martxa herrira ailegatzen denean jendeak harrera egiten den lekuan itxaron dezake eta nahi duten guztiek parte har dezakete martxan. Gazte, adineko… Bizikleta duen guztiak parte har dezake. Polita izaten da, eta horixe nahi genuke, jendeak parte hartzea.\nSakanatik ere pasako da, ezta?\nAstelehenean Gasteiztik abiatu eta Altsasuraino etorriko gara. Arratsaldez iritsiko gara. Asteartean Altsasu eta Iruñea arteko etapa eginen dugu. Irurtzunen bazkaltzera geldituko gara. Gurekin Sakanan bizikletan ibili nahi duenak aukera izanen du, ez da izena eman behar. Espontaneoki parte hartu nahi duten guztiak ongi etorriak izanen dira.\nEta hasiera eta akaberetan zerbait berezia egin duzue?\nHori bulkatu nahi dugu. Herri bakoitzean bertako pentsiodunen batzordeek protagonismoa izan dezatela. Haiek autonomia osoa dute ailegatzen garenean, harrera egiterakoan… Gainera, nahi izaten dugu herri bakoitzeko pentsiodunen batzordeak gizarte mugimenduekin (gazteak, feministak…) eta sindikatuekin harremanetan jartzea, nolabait, guztiok helburuak partekatzen ditugu eta horren alde antolatzea eta mobilizatzea. Markatu ditugun helburuen alde herritarrak aktibatzea litzateke.\nPasatzen zareten herrietara sartuko zarete?\nKaleetatik pasatzen gara eta ekitalditxoak ere izaten dira. Uste dut Arbizun eta Lakuntzan badaudela harrera txikiak aurreikusita. Bakoitzak nahi duena prestatzen du. Guztiak oso politak eta hunkigarriak izaten dira. Platano batzuk ateratzen badizkigute eta jendearekin egoten bagara, gu gustura.\nNolako bukaera emanen diozue martxari?\nBizikleta martxa hilaren 25ean bukatuko da Irun eta Donostia arteko etaparekin. Bukatzeko, Donostian manifestazioa eginen dugu. Jendetsua eta ederra izan dadin nahi genuke, pentsiodunak eta Euskal Herriko gizarte mugimendu guztietakoak hantxe agertzea. Gizarte erakundeekin eta sindikatuekin dagoeneko harremanak izan ditugu Euskal Herri, lurralde eta herri mailetan. Urte bukaeran aurrekontuak etorriko dira, eta hor indar handia egin beharko da 2023ko aurrekontuetan kontuan izan dezaten gutxieneko pentsioa, eta, behingoz, osatu dezatela 1.080 eurokoa izan dadin. Pentsioen gaiak guztiei eragiten digu. Etorkizunerako oso garrantzitsua da banaketa sistema publiko bat mantentzea, ziurtatzea eta bermatzea.


Arrazoi bila — Eibar.ORG | Eibarko peoria\nHemen zaude: Hasiera / Blogak / Amatiño / Arrazoi bila\nAmatiño 2013/02/19 23:55\nGarikoitz Aspiazu “Txerokik” esan omen du, gatazkan inolako ardurarik izan gabe ETAren ekinbidearen ondorioz kaltetuak izan diren herritar guztiei eragindako kaltea sentitzen duela. Ondoko iritziak denetarikoak izan dira. Zenbaiten ustez adierazpen hori “urrats bat ” da, “positiboa”, “oso garrantzitsua” eta "norabide onean". Beste hainbatentzat , ordea, “miseria etikoa eta morala”, "lotsagarria", "onartezina" eta “lekuz kanpokoa". Nork du arrazoia?\nDemagun azal zuridunen nagusitasuna aldarrikatu izan duen xenofoboa atxilotua dagoela eta, halakoren batean, bekatari gisa, aitortzen duela: “kolore guztietako denei eragindako kaltea sentitzen dut… beltzei egindakoa izan ezik”.\nZenbaitek adierazi ahal izango luke adierazpen hori “urrats bat” dela, “positiboa”, “oso garrantzitsua” eta "norabide onean".\nBeste hainbatek esan ahal izango luke, ordea, “miseria etikoa eta morala” dela, "lotsagarria", "onartezina" eta “lekuz kanpokoa”.\nEsanak esan, nork izango ote luke arrazoia?\nEz da inolako dudarik gerra dela mundu honetako gaitzik handiena. Gatazka armatua dagoenean, ezin daiteke esan galtzaile eta irabazlerik denik. Ez horixe! Guztiak dira galtzaile!\nSarritan, ia-ia beti, elkar ezagutzen ez duten soldaduek beren parean dituzten soldaduak hiltzen dituzte “Goikoen” aginduak jarraituz. Oro har, gerra guztiak pizten dituen sukarria dirua izaten da, batzuetan, erlijio zioez, besteetan Aberriaren banderaren kolore ederrez mozorroturik baina, beti beti, agertzen zaizkigu dirua eta boterea uzkurtuta ilunpean.\nZaharra naiz eta, oraindik, ez dut inoiz entzun gerra bateko alderdi garaile batek barkamena eskatzea gerra honekin zerikusi ez zutenei egindako minagatik. Hemengo gerra krudela eta odoltsua izan zen, inon izan bazen. Pentsa, 1.000.000 hilik hiru urtetan! Zenbat soldadu hil ziren, zenbat zibil? Ez dakit. Nork eskatu zuen barkamena? Inork ez!\nGaldera bat: orain desagertzear daudenek irabazi izan balute, zenbat busto eta zenbat kale ez ote litzaieke eskaini haien balentriak goraipatzeko!\nBat nator “Txeroki”ren adierazpenak kritikatzen dituztenekin, ezin da bereizketarik egin biktimen artean, baina, ez alde batekoekin eta ez bestekoekin ere. Gerra batean denak gara biktimak eta!!!\nBat natorke, Jaime, aurrenengo paragrafo bietan diozunarekin. Hirugarrena ez dut, ordea, ulertzen. Esangura duzu Txeroki gerraren batean aritu izan dela? Zein gerratan?\nTxeroki ezagutu ez dut ezagutzen, erakunde armatuaren azken belaunaldiko kidea delako. Bere adierazpenetan ETAren berrogeita piko urteen ekintzenak bildu nahi izan dituela uste dut. Jende askorentzat Herri honetan izan genuen gatazka armatua ez da benetako gerra izan, bi estatuen arteko gerra aldarrikapenik izan ez delako. Konforme, baina, ezin daiteke esan Fermin Calbeton kaletik lagun arteko paseotxoa izan zenik. Nire ustez, hobeki letorkiokeela “gerra larvada” izena.\nGerrilla ekintzak edo gaur egun terrorista ekintzak deitzen diren moduan, herri handien zapalkuntzari aurre egiteko herri txikien erantzun bortitza dela esan genezake. Legezkoa? Ez legezkoa? Hau, oro har, Historiak berak epaitzen ohi du eta Historia, beti, garaileek idatzita izan da.\nEspañako Independentzia Gerran, Frantziako Erresistentzia ekintzetan edo Vietnamgo gerran, zerbait aipatzekotan, sekulako atentatu terroristak izan ziren, baina, ekintzaileak heroien zeruan gailurreratuak. Zergatik? Gerra irabazi zutelako!\nMundu honetan, gizakiaren eskubideak aldarrikatzen ditugu. Zergatik ez ditugu Herri txikien eskubideak aldarrikatzen ere? Sarritan, ez ditugu hurko lagunaren arrazoiak entzun eta onartu nahi gure interesak beste bidetik doazelako, orduan hasten dira ika-mikak, ezinikusiak eta gerrak.\n1980. hamarkadan, ez dut gogoan urtea, Errenterian izandako atentatu baten ondorioz, mutiko bat zatikatua geratu zen; hori zela eta “ETArik ez eskerrik asko” izeneko idazlana argitaratua izan zen DEIA egunkarian “Munantxo” nire ezizenez zinaturik. Harrezkero, biolentziaren lasterketak ez zuen gelditzerik izan eta errugabeen meta gero eta handiago izan arren inortxok ez zuen imintzio bat ere egin, ez alde batekoak ez eta bestekoak ere, erokeria hari amaiera emateko.\nAzken finean, gu guztiok biktima izan gara bai eta errudun ere.\nNik ez dut zalantzan jartzen ez oraingo Jaimeren jokamolderik eta --are gutxiago-- orain dela hogeita hamar urteko Munantxoren ausardiarik. Baina kontuz zertan dihardugun.\nNire gurasoen belaunaldiak bai bezala, nireak ez du Euskal Herrian gerrarik ezagutu. Nik diktadura ezagutu nuen 32-33 urte inguru kunplitu arte eta demokrazia azken 35-36 urteotan. 1977 arteko lehen aroan ETAk 60 lagun erail zituen, 1977tik 2011ra arteko bigarren aroan, 860. Eta 2011tik honako bi urteotan, ordea, batere ez. ETAk jakingo du zergatik, baina ez lehen aroan, ez bigarrenean eta ez hirugarrenean, ez da gerrarik izan gurean. Are gehiago, 1979tik 2011ra bitarteko marku juridikoa eta 2011tik honakoa berberak dira.\nJakina, zuk esan bezala, "Herri txikien eskubideak aldarrikatu" behar dituguna. Zer besterik egin genuen ba euskal erakundeak eta kontzertu ekonomikoa berreskuratu genituenean 1979an? Hain zuzen ere, ETAk, ezker abertzaleak eta gainerako konparsek oraintsu arte tirokatu eta orain gozoki kudeatzen dituzten erakundeak eta kontzertu ekonomikoak.\nGerra? Zer gerra? Ez zen gero izango On Kixote Mantxakoak asmatutako mamu-sorta, ezta? Berak esan eta berak sinetsi... eta gezurrari eutsi, kristoren porrota aitortu ezinaren ezinez, beldurti.\nBa nik bai esango neuke gerra bat ezagutu dogula, zikina, narrasa, higuingarrixa, naskantia... gerra guztiak lez? Gerra puta bat izan dala esatiak ez detsa ezer zuritzen.\nEzagutu... ezagutu... bakoitzak jakingo du zer dazaguen. Bada postrerik gabe geratzeagatik gosea zer den ba omen dakienik.\nEztabaida hain erraza bada, galdera honi ere erraz erantzun diozue. Txekorik barkamena eskatu behar al zuen, adibidez, Melitón Manzanas hiltzegatik?\nNik neuk --arrazoiz zein ez-- beti bereiztu izan dut 1976ko amnistiaren aurretik ETAk erail zituen 60 biktimen eta amnistiaren ondotik erail zituen 860 biktimen artean.\nTxerokik berak Jose María Lidón epailea erail zuen 2001ean. Ez al du alargun eta seme-alabei barkamenik eskatu beharrik?\nEta zein arrazoi duzu bereizketa hori egiteko? Helburu politikoak lortzeko hiltzea ondo dago ala gaizki dago beti. Egoera politikoaren arabera onargarria bada, orduan haustaketa eta erabaki subjektiboa da. Azken finean, Txerokik egin duen bereizketa zuk zeuk egin duzu orain.\nEz dut ezkutatuko, diktadura-garaian borroka armatuarekiko nuen onarpena. Sekula ukatu ez dudan bezalaxe hauteskundeak indarrean jarri osteko gaitzespena.\nKontu jakina da indarkeriaren zilegiztasuna aldatu egin zela 1976an, egoera politiko berria eta amnistia tarteko, Txerokitarrek lehengo lepotik jarraitzea erabaki arren. Jarrera bakoitzak bere argudioak ditu.\nBaina, hemen denok dakigu zein den nire iritzia eta zein Txerokirena, Kontua da zure iritzia dela ez dakiguna. Ez baduzu esan nahi, ez esan, eta kitto. Hori ere zilegi da.\nEz didazu erantzun, baina libre zara horretarako, noski. Nik erantzungo dizut, ordea. Jarduera armatua noizbait onartu edo jarduera honetan bereizketak (kronologikoak, estrategikoak, etikoak...) egiten dituen orok zuhurtzia handiz hitz egin beharko luke gaiaz, are gehiago barkamenaz ari garelarik, norberak jarritako marra gorriak norberarenak direlako. Zuri amnistia legea mugarri argia iruditu lekizuke, beste bati autonomia berreskuratzea, beste bati 80ko hamarkadaren amaiera sasi-demokrazia hau finkatzea... Baina horiek guztiak arrazoi politikoak dira. Nire ustez, ordea, ETAren fenomenoa elikatu duena, politika baino, errepresioa izan da. Areago, errepresio hori ETA luzatzeko nahita erabili dela esango nuke. Gaur egun, Espaniaren jarrera horren adibide argia da. Erabat esanguratsua da Otegi espetxean egotea eta zergatik dagoen bertan. Beraz, ETAk barrabaskeria galantak egin dituela, gehiegi luzatu dela eta barkamenak eskatu behar dituela esatea erraza da eta, ziur aski, edonork onar dezake. Baina ez da zilegia bereizketak egiteagatik inori kargu hartzea norberak ere bereizketak egiten dituenean. Horregatik, zuhurtzia da onena, kritikarekin bat, noski, baina zuhur, politikeriarik egin nahi ez bada, behintzat.


EH Bilduk Ramiro Gonzalezen agerraldia eskatu du bere sailak berdintasunaren arloan Covid19-aren krisian hartutako neurriak azal ditzan\nJune Mugica: "Jada ahulak diren kolektiboetako emakumeek, kasu askotan, euren bizi-baldintzak prekarietatearen mugara nola iristen diren ikusi dute. Zentzu honetan, ez dugu ia erakundeen informaziorik, eta hori kezkagarria da, eta egoera honetan, onartezina da indarkeria matxistaren kasuei buruzko datuak ez jakitea"\n| 2020-04-18 09:35:00\nEH Bildu-k Ramiro Gonzalez Ahaldun Nagusiaren agerraldia eskatu du, bere sailak Covid19-aren krisi sozio-sanitarioan zehar berdintasunaren arloan hartu dituen neurriak azaltzeko.\nEH Bildu-k azpimarratu duenez, oso sektore ahul baten aurrean gaude, eta egoera horretan babesgabetasun egoera larriagotu daiteke, Txinan gertatu den bezala. Izan ere, bertan, kasuak esponentzialki areagotu ziren konfinamenduarekin.\nJune Mugica batzarkideak onartu du zaila izango dela kasu horiek antzematea eta emakumeek salaketa jarri ahal izatea: euren etxeetan identifikatutako kasuak kontrolatuta daude, deien bidez, baina baliteke nahikoa ez izatea. Gainera, harrera etxeak beteta jarraitzen duela gogorarazi du Mugicak.\nEH Bildu-ren arabera, salbuespenezko egoera horrek erakusten du "babesik eza eta ahultasun soziala diskurtso instituzionaletatik eta krisiari aurre egiteko iragarritako neurri handietatik kanpo" geratzen ari direla.\nZentzu horretan, EH Bildu-ren batzarkideak deitoratu duenez, "ia erakundeen informaziorik ez izatea oso kezkagarria da, eta egoera honetan, onartezina da indarkeria matxistaren kasuei buruzko datuak ez jakitea".\n"Aldi berean, haserre gaude erretorika belizista eta patriarkalarekin, protagonismo hipermaskulinizatuarekin eta neurri-proposameneki. Horiek, beste behin ere, bizkarra ematen diete krisi hau jasaten ari diren emakume gehienei, baita jada ahulak diren kolektiboetako emakumeei ere, kasu askotan, beren bizi-baldintzak prekarietatearen mugara nola iristen diren ikusi baitute", ondorioztatu du Mugicak.\nEgoitza publiko eta pribatuetan hildako pertsonei buruzko datuak zehazteko eskatu dio EH Bildu-k Arabako Foru Aldundiari\nClaudia Venceslao: "Informazioan opakotasunak herritarren eta eragile politiko eta sozial ezberdinen kezka baino ez du bultzatzen. Erantzukizunez, herritarrei helarazten zaien informazioan egiazkotasuna eta gardentasuna eskatzen dugu"\n| 2020-04-17 08:45:00\nEH Bildu-k Arabako Foru Aldundiari eskatu dio zehaztu ditzala egoitza publikoetan eta pribatuetan hildako pertsonei buruzko datuak, apirilaren hasieran egiten zuen bezala.\nApirilaren 6ra arte, ia asteko egun guztietan Diputazioak ohar bat helarazten zuen egoitzetan hildako pertsonen kopurua zehaztuz eta publiko eta pribatuen artean bereiziz. Duela 10 egun baino gehiago, ordea, informazio hori ezkutatzen hasi da.\nEH Bildu kezkatuta agertu da Foru Aldundia egun batetik bestera egoitza-zentro publiko eta pribatuetako heriotzen datuak ematetik pasatu delako eta hurrengo egunean banakatze hori erraztu ez duelako. Gaur egun, EH Bildu-k ez daki Aldundiak hori egiten duen egoitza-zentro pribatuetan kontrol falta dagoelako edo zentro horietako heriotzen datuek egoitza horietan bizi den "errealitate gordina" islatzen dutelako.\n"Argi dago legegintzaldiaren ondoren egin den egoitza zentroen ereduaren ondorioz eta osasun krisi honekin, zentro horiek, haien adinekoak eta bertako langileak izan direla kaltetu handienak", adierazi du Claudia Venceslao batzarkideak. Gaineratu duenez, "zentro horietako heriotzak handiagoak dira egoitza publikoetan baino, eta bertako langileek, babeserako baliabiderik ez dutenez, COVID-19k kutsatzeko arrisku handiagoa izan dute".\nDuela zenbait aste, EH Bildu-k hainbat informazio-eskaera egin zituen egoitza-zentro publiko eta pribatuetan artatutako pertsonen eta langileen benetako egoerari buruz, baina Arabako Foru Aldundiak apenas eman dizkie datu horiek. "Gure ustez, alarma sozio-sanitario horrek lan-karga bikoiztu du Gizarte Politiken Sailean, baina Arabako gizarteak gure lurraldeko egoitzetan bizi den egoeraren berri izan behar du", adierazi du Venceslaok.\nHori dela eta, datu horiek egunero emateko eskatu dio EH Bildu-k Foru Aldundiari. "Informazioan opakotasunak herritarren eta eragile politiko eta sozial ezberdinen kezka baino ez du bultzatzen. Erantzukizunez, herritarrei helarazten zaien informazioan egiazkotasuna eta gardentasuna eskatzen dugu", gaineratu du Venceslaok.


Egiluzeko gaztetxea mantentzeko laguntza eskatu du Gazte Asanbladak - Noticias de Gipuzkoa\nEgiluzeko gaztetxea mantentzeko laguntza eskatu du Gazte Asanbladak\nHondarribiko gazteei legez Elizarena den eraikina uzteko agindua hilabete honetan iritsi zaie\nhondarribia - Hondarribiko Gazte Asanbladako kideek pasa den urteko apirilaren 19an Egiluz jauregiko ateak zabaldu zituzten bertan gaztetxe bat ezartzeko proiektua aurrera eramateko. Legez eraikina Elizarena da, eta horregatik Asanbladako lau kide auziperatu zituzten iaz usurpazio delitua egotziz. Gazteak epaiketa hartatik absolbituak atera ziren, baina abenduan bigarren epaiketa prozesu bat martxan jarri zen. Azkenik, pasa den astean gazteek eraikina uzteko agindu judiziala jaso zuten.\nEgoera ikusita, Gazte Asanbladak ohar bat kaleratu du prozesu honetan inplikatuta egon daitezkeen eragile guztiei negoziaketaren bidez konponbide bat bilatzera deitzeko asmoarekin. "Orain arte egin dugun bezala, konpromezu honetan berresten gara. Negoziaketarako gure borondatea serioski hartzeko eskatzen dugu, agindua berehalakoa baita, eta hortaz denbora amaitzear baitago", diote gazteek kaleratutako oharran.\nIldo horretan, Asanbladak Elizak eraikinarengan duen jabetza zalan-tzan jartzen du: "Elizak ez du eraikin hau ezertarako behar. Bestela ez zuten hamar urtez eraikin historiko hau mantenurik gabe utziko, hautsez, hezetasunez eta itoginez betetzen". Argudiaketa jarraituz, Egiluz jauregiari erabilera duina eman diola aldarrikatzen du Asanbladak, Hondarribiak gazteen aisialdia kudeatzeko leku bat, espazio politikoa eta gune sozial baten "beharrean" dagoelako.\n"Ezin dugu ahaztu egunerokoan eragile askoren egoitza dela gaztetxea, ezta astero-astero denbora guzti honetan zehar bete ditugun egitarauak ere: kontzertuak, hitzaldiak, selektibitaterako errefortzurako klaseak, eta abar", jarraitzen du Asanbladaren oharra. Bukatzeko, urte honetan jaso duten babesa eskertzen dute gazteek. - J.G.\nHegoafrikako ibilbide gorabeheratsuak.\nInauteriekin bat egin dute Azpeitiko dendariek .\nZizurkil, emakume atzerritarren topagunea.


Agintaldi berriko aurreneko udalbatzarra egingo dute ostegunean Orion - Orio - Karkara.eus\nAgintaldi berriko aurreneko udalbatzarra egingo dute ostegunean Orion\nKarkara 2019-07-02 18:00\nBihar bilduko dira aurrenekoz agintaldi berriko Orioko hautetsi guztiak. Ez-ohiko osoko bilkura izango da. Besteak beste, gobernu batzarkideak, alkateordeak edota zinegotzien ordainsariak izango dituzte hizpide.\nMaiatzaren 26an izan ziren udal hauteskundeak, eta ekainaren 15ean eratu zuten datozen lau urteetarako Orioko udalbatzar berria. Hala, karguak hartu zituzten Anuska Esnal alkateak eta gainontzeko zinegotziek.\nOstegunean, uztailak 4, agintaldi berriko aurreneko udalbatza egingo dute Orion. Ez-ohiko osoko bilkura izango da, 20:00etan hasita. Hala, alkateordeak edota gobernu batzarkideak izango dituzte mintzagai, baita zinegotzien ordainsariak ere.\nOndorengoa da biharko bilkurarako gai-zerrenda:\nOnartzea, egoki bada, 2019ko ekainaren 15eko udalbatzarra eratzeko bilkuraren aktaren zirriborroa.\nOnartzea, egoki bada, udalbatzarraren ohiko bilkuren maiztasuna.\nOnartzea, egoki bada, alkate eta zinegotzien liberazioak eta dagozkien ordainsariak.\nOnartzea, egoki bada, alkatearen proposamena batzorde informatzaile iraunkorrak eratzeari buruz eta horien osaketari buruz.\nOnartzea, egoki bada, alkatearen proposamena udalbatzarreko kideen erregimen ekonomikoari buruz.\nOnartzea, egoki bada, udalbatzarreko ordezkarien izendapena Udalak ordezkatuta egon behar duen organo kolegiatu guztietan.\nAlkateak hartutako erabakien berri ematea hainbat izendapeni buruz: alkateordeak, gobernu batzarkideak, batzorde informatzaile iraunkorren buruak eta dagozkion delegazioak.\nAdjudikatzea, egoki bada, honako obra-kontratua, prozedura ireki sinplifikatu bidez: Orioko Aritzaga kaleko, Endaia kaleko eta herriko plazako lurpeko azpiegiturak berritzeko eta berrurbanizazio-lanak egiteko proiektua.\nOnartzea, egoki bada, kontratazio-espedienteen kontratazio-mahaiaren osaketa, kontratazio-organoa udalbatzarra denean.


7 kantu, 7 lur, 7 konexio - Loraldia\nHELBURUA: Euskal kantutegiaren ezagutzan, interpretazioan, eta sormenaren atzean dagoen munduan, dauden kantu, lur eta konexio anitzak transmititzeaz, eta interpretazio, sormen eta konexio berri eta gaurkotuak sortzean datza.\nHARTZAILEAK: DBHko 3. edo 4. mailako gazteak.\nIRAUPENA:6 hilabete eta astean saio bat. Guztira 14 saio.\nEDUKIAK: Gure kantutegian eta, batez ere, gazteen belaunaldien artean hain ezagunak ez diren kanten transmisioan datza proiektua. Kantuen letra eta doinuak, bertsio desberdinak eta abar ikasteaz gain, kantu hoien testuinguruaz eta sinbologiaz arituko gara. Transmisioaren hariaren galtzearen eta egungo globalizazioaren arteko loturaz hausnartzeko helburua ere badu.\nMETODOLOGIA: Kantuak abesten ikasteko, eta beraien testuinguruaz ezagutzak jasotzeko, horretan jantzia den profesional batekin musika saioak izango dituzte bi hilabetetan zehar astean behin. Hori jasota, ikuskizuna edo sormen lana sortzeko, antzerki, zuzendaritza eta ekoizpen bati lotutako lan guztiei dagozkien saio praktiko puntualak burutuko dituzte.\nSORMEN LANA: Kantuz eta kantuen interpretazioaz arduratuko den ikuskizun bat egikaritzea.\nLoraldia Eskola: 7 kantu, 7 lur, 7 konexio (Lauro Ikastola)\n2017-18 ikasturtean Lauro Ikastolak Loraldia Eskola proiektuan parte hartu zuen eta 7 kantu, 7 lur, 7 konexio ikuskizuna antzeztu zuen. Euskal kantutegiaren transmisioa landu zuten egitasmo honetan. Emaitza martxoaren 23an eskaini ziguten, Loraldia Festibalaren laugarren edizioaren programazioaren baitan.


Iruñeko Udala -Udal-merkatuak. Marketing-plana\nUdal-merkatuetarako marketing-plana hiriko merkatuen inguruari buruzko azterlan sozioekonomiko batean dago oinarriturik. Azterlan hori nazio mailako aholkularitza enpresa batek egin du.\nPlanaren oinarrizko helburua Iruñeko merkatuak sustatzea da, inguruko merkataritzaren motorrak direlakoan. Kalitatea, bezeroekiko harremanak, garaian garaiko eskaintza, hiriaren animazioa eta parte-hartzea dira planak bultzatzen dituen elementuetako batzuk.\nDenda ugari batera egotea, produktu freskoaren espezializazioa eta tradizioa ahalmen handiko merkataritza-ezaugarrietako batzuk dira. Baina, ezaugarri horiek berekin daramatzate hainbat zailtasun, kudeaketa batera egiteko, jarrera berritzailea izateko, bai eta Iruñeko merkatu gisara merkataritza-ikuspegi bateratzailea izateko ere.\nPlan honetan definituriko estrategiak lelo bat dauka, merkatuek Iruñeko elikadura-eskaintza dela-eta daukaten jarrera laburbiltzen duena. Hauxe da jarrera hori: Merkatuek jakintza eta kultura transmititzen dituzte.\nMerkatuek harremana dute bezeroekin; ez dira mugatzen, bada, gainerako merkataritza-moduak bezala, produktuak eskaintzera, eta elikagaiei buruzko ezagupenak eta kultura transmititzen dituzte, baina herriko “plazan” egiten zenaren antzera, topagune baitira, bai eta argibide gunea eta herriko bizitzaren nondik norakoak biltzen dituen lekua ere.\nMerkatuei buruzko ikuspegi hori hiru ardatz estrategikotan zehaztu da, eta haien gainean eraiki da planaren hezurdura, ardatz bakoitzaren orientabide estrategikoa islatzen dituzten ekintzak bilatuz.\nI. ardatza. Elikadura osasungarria: kalitatea\nIruñeko merkatuek kalitatezko elikagaiak eskaintzearen aldeko apustua egiten dute, eta herritarren ongizatearen hobe beharrez jarduten dute. Osasuna hertsiki lotuta dago elikadurarekin, eta merkatuetan esku hartu nahi dugu Iruña hiri osasungarria izan dadin laguntzeko.\nII. ardatza. Hirian integraturiko merkatuak: Iruñeko plaza\nIruña hiri ireki eta anitza da, eta merkatuek lagundu egiten dute Iruñeko biztanleen kezkak ezagutzen; izan ere, etxean bezala sentitzeko, ongi sentitzeko, herritarrek behar dituzten produktuak eskaintzen dituzte. Erosketa merkatuan, plazan, egitea, hiriaren partaide sentitzea da.\nIII. ardatza. Produktu freskoak eta garaian garaikoak, aukeran\nUnerik onenean erostea, garaian garaikoa aprobetxatuz erostea, aukera aprobetxatzea. Merkatuek elikadura bizi dute, hartu-eman aktibo eta dinamikoa dute produktuekin. Onena, egokiena aurkezten dute egunero. Ez dago biltegirik: saltokitik saskira.\nHonakoak dira plan honek proposatzen dituen marketing ekintzak: sustapena, animazioa eta nabaritasuna.\nProduktu jakin batzuen edo data jakin batzuetako salmentak zuzenean areagotzera zuzendutako ekintzak.\nAnimazio-ekintzak, merkatura doazen bisitarien kopurua handitzeko. Gazteei, profesionalei, turistei, haurrei eta helduei zuzendutakoak. Ekintza hauen bidez normalean merkatua erabiltzen ez duten edo ezagutzen ez duten herritarrengana iristen saiatuko gara.\nNabaritasun-ekintzak, merkatuek Iruñeko merkataritza-eskaintza orokorrean tokia izan dezaten. Markatuek eman nahi duten irudia, marka, indartzen duten ekintzak dira. Merkatuak bertan daudela ekarri nahi dute gogora, urte osoan zehar.\nEkintza horiek garatzeko, lagungarri zaizkien beste batzuk garatuko dira; ondokoak, besteak beste: uneoro jakinaraztea komunikabideen bitartez egin beharreko ekintzak, edo jarraipena egitea ekintza horien, inguruaren, eskaintzaren eta eskaeraren, sektorearen bilakaeraren, tokiko ekonomiaren eta abarren eraginari, ekintzak koordinatzea, datak egokitzea, berritasunak txertatzea, kostuak arintzea, finantziazioa bilatzea eta abar.


Berdintasuna eta genero ikuspegia lantzeko hirugarren saioa, bihar - Amezketa - Tolosaldeko ataria\nBerdintasuna eta genero ikuspegia lantzeko hirugarren saioa, bihar\nTolosaldeko Ataria 2019-04-15 16:23\nBerdintasuna eta Genero Ikuspegiaren gaia jorratzeko hirugarren saioa egingo dute, bihar, Amezketan.\n17:00etan hasiko dute saioa, kultur etxeko bigarren solairuko erabilera askotako gelan. Beste behin, Amezketako Udalak herritar guztiak, gizon nahiz emakume, gonbidatzen ditu saioan parte hartzera.\nHirugarren saio honetan, aurreko saioetan landu zena berreskuratuz, Amezketa ideala! irudikatzen saiatuko dira, eta berau lortzeko bidea definitzen eta zehazten ahaleginduko dira saiora gerturatzen direnak.\nBigarren saiora 15 pertsona inguru bertaratu ziren, horregatik saioekin jarraitzea erabaki da udalak, eta horretarako, Emagin ikerkuntza eta formakuntza feministako elkartearekin hiru saio gehiago adostu ditu.\nHonekin guztiarekin, Amezketako Udalak gai hauek jorratzen jarraitzeko aukera sustatu nahi du amezketarren artean, eta lehen esan bezala, bihar, 17:00etatik aurrera izango dute horretarako aukera.


Denbora guztian euskara erabiltzea zaila izaten ari da, bai, baina erronka polit bat ere bai - Arabako errioxa - Alea.eus\nDenbora guztian euskara erabiltzea zaila izaten ari da, bai, baina erronka polit bat ere bai\nLeire Martinez de Cañas Pagola 2018-11-28 09:50\nEuskaraldia oso aitzakia ona bilakatu da normalean gaztelaniaz egiten dudan jendearekin euskaraz egiten hasteko.\nParte hartzen ari garen guztiok dakigunez, aurten Euskaraldia Euskal Herria osoan, eta denok batera, antolatu den lehen aldia izan da. Horregatik, batzuek ezin genuen sumatu zer ondorio ekarriko zituen edo zer-nolako eragina izango zuen gure egunerokotasunean, normalean ingurune euskaldun batean murgiltzen ez garelako. Aurreko astean, ekimena hasi baino lehen, hainbat pertsonarekin hitz egiten aritu nintzen kontu hauei buruz, eta nik azpimarratu nuen segur aski ez nuela ia aldaketarik nabarituko; azken finean, herri txiki batean bizi naiz, badakigu bertako euskaldunok nortzuk garen eta, batez ere, euskara ulertu edo hitz egiteko gai zeintzuk garen. Beraz, ez nuen espero nire egunerokoan aldaketa handirik izatea.\nOrain, Euskaraldia hasita eta nahiz eta aurrekoa egia izan nolabait, uste baino alde on gehiago izan ditu ekintza honek, behintzat nire bizitzari dagokionez. Horien artean niretzat garrantzitsuena, edo nabarmenena, honako hau da: Euskaraldia oso aitzakia on bilakatu da normalean gaztelaniaz egiten dudan jendearekin euskaraz egiten hasteko, hau da, nire ingurunean euskaraz dakiten pertsonekin benetan euskaraz egiteko aukera eman dit; nire ahizparekin, hain zuzen ere.\nHizkuntza hau hitz egiteko ohitura ez daukagunontzat, denbora guztian euskara erabiltzea zaila izaten ari da, bai, baina erronka polit bat ere bai. Nire ahizpa eta bion arteko hizkuntza-harremana aldatzeko konpromisoa hartu dugu biok, euskara poliki-poliki gure eguneroko bizitzan sartu. Itxaropenez, biharko egunean euskaraz egingo dugu gure artean gaztelaniaz egiten dugun moduan, erraztasun eta normaltasunez. Nik uste dut hizkuntza bat baino gehiago menperatzeak geure burua aberasten duela eta, ondorioz, helburu hori lortzeak merezi du.


Taldea. OPE Consultores\nIngeniari Industriala naiz eta ia 5 urte daramat OPE Aholkularitzan estrategiako, antolakuntzako eta ekoizpeneko arloetan.\nProiektu ezberdinetan parte hartu dut, besteak beste, estrategian, errentagarritasunaren hobekuntzan, antolakuntza ereduetan eta ekoizpen eraginkortasunaren hobekuntzan. Hauek, askotariko bezero garrantzitsuekin landu ditut, Iparlat, Kirolbet, Eraikune, AFM edo Loire Gestamp bezala.\nProiektu ezberdinetan izan ditudan lankideek arazoak konpontzeko gogoa, ikasteko grina eta bezeroan hobekuntzak lortzea zuzendua nagoela azpimarratzen dute. Horretarako, lehenik, bezeroaren negozioa eta beharrak ulertzea bilatzen dut, erantzun egokiena aukeratu ahal izateko kasu bakoitzean.\nAholkulari izatea oso gustoko dut, bai pertsonalki eta profesionalki garatzen laguntzen didalako. Ez naiz pertsona konformista, ikastea eta erronkak aurrera ateratzea gustoko baitut.\nErantzunetara zuzendutako Ingeniari inkonformista\nAne Egiguren Alberdi naiz,\nEta OPE Consultores-en egiten dut lan, nire jarduna pertsonen sailean garatuz. Kontsultore gisa, nire helburu nagusia pertsonak laguntzea da, momentuan aurkitzen diren lekutik, etorkizunean egotea gustatuko litzaiekeen lekura joanez; horretarako, bai hobekuntza puntuak identifikatu eta jorratuz, zein norberaren indarguneak garatuz. Modu honetan, pertsona ororen ahalmen guztia hedatuz.\nPsikologian graduduna, nahiz eta oroitzen dudanetik naizen arlo honen jarraitzaile sutsua, pertsonen garapen integrala ahalbidetzen duten dizsiplinetan espezializatzen joan nahiz (ikuspuntu indibidual, zein talde ikuspuntutik). Hori dela eta, Lan Testuinguruetan diarduen Coach-a naiz eta era berean, Organizazioetarako Adimen Emozionalean, master bat burutu dut.\nOPE Consultores-en lanean hasi aurretik, nire ibilbide profesionala, beti egon da pertsonen kudeaketari lotuta; bai GGBB-en departamentuen bitartez (orientazio eta garapen pertsonalarekin erlazionaturik), edota enpresentzako coach eta formatzaile gisa arituz (komunikazio proiektuak, hazkunde indibiduala edota taldekoa, baliabideen azterketa eta ekintza planen diseinu eta abiaraztea…).\nOPE Nafarroako zuzendaria\nCristina Roncal Iriarte naiz,\nNire lanbidearen zalea. Ia 20 urteko esperientziarekin, horietatik 15 Espainiako Kontsultorietan lan eginez, batez ere Organizazio eta Pertsona alorreko proiektuetan baina baita Estrategia alorrean. Azken urteetan, kasu espezial bezala, Organizazio Transformazio eta Pertsonen Kulturari lotutako proiektuetan. Nire bizitza profesionalean, Giza Baliabideen eta Organizazioaren zuzendari izateko aukera izan dut zenbait enpresetan, horietako batzuetan Interim formularen bitartez. Nire gaur egungo erronka, OPE Consultores Navarrako lidergoa bereganatzea da. Izugarrizko ilusioarekin nago.\nPertsonen portaera ulertzeko nuen kuriositateak eraman ninduen Filosofia eta Heziketaren Zientzia ikastera. Eta enpresak humanizatzeko nuen ametsak bultzatu ninduen Pertsonen eta Erakundeen Zuzendaritza masterra burutzera. Giza garunarekin eta neuro-zientziarekin loturik dagoen dena ikasten jarraitzen dut, organizazioetan eta enpresetan aplikatzeko.\nPertsonekin eta pertsonentzat lan egitea da nire lanbidearen oinarria. Helburu batekin, gure bezeroen negozioa hobetzen laguntzea.